Ο φύλακας στη σίκαλη | Σελιδοδείκτες\nΟ έφηβος ήρωας του Φύλακα στη σίκαλη (1951), Holden Caulfield, κλεισμένος σε ένα μέρος, στο οποίο, όπως μας αποκαλύπτει εξαρχής, «με φέρανε για να καλμάρω», αφηγείται το άμεσο παρελθόν του, όταν αποβάλλεται από το σχολείο του και περιπλανάται για λίγες μέρες —μέχρι την έναρξη των διακοπών των Χριστουγέννων— μόνος στη Νέα Υόρκη, πριν επιστρέψει στο σπίτι του. Στη μικρή αυτή «oδύσσεια» ο ήρωας συναντιέται με μια σειρά από πρόσωπα και ξεδιπλώνει τη σκέψη και τα συναισθήματά του για έναν κόσμο που του είναι σχεδόν άγνωστος —τον κόσμο των μεγάλων— και, ωστόσο, του προκαλεί αντιπάθεια, οδηγώντας τον μέσα από διαδοχικές πικρές διαψεύσεις στον κυνισμό. Στο επιλεγμένο απόσπασμα ο ήρωας συζητά με την αδελφή του, τη Φοίβη, και εξηγεί για ποιο λόγο θέλει να γίνει ο «φύλακας στη σίκαλη».\n«Πάψε να βρίζεις. Καλά, πες τίποτ’ άλλο. Πες κάτι που θα σ’ άρεσε να είσαι. Ας πούμε φυσικός. Ή δικηγόρος. Ή κάτι».\n«Εγώ δε μπορώ να γίνω φυσικός. Είμαι αδύνατος στη φυσική».\n«Καλά, τότε δικηγόρος — σαν το μπαμπά, ας πούμε».\n«Καλοί είναι οι δικηγόροι, δε λέω — αλλά δε μου πάει», της κάνω. «Θέλω να πω, οι δικηγόροι είναι εντάξει άμα τρέχουνε και γλιτώνουνε τις ζωές των αθώων όλη την ώρα, και τέτοια, αλλά αυτά δεν τα κάνεις άμα είσαι δικηγόρος. Το μόνο που κάνεις είναι να βγάζεις ένα κάρο λεφτά, και να παίζεις γκολφ, και να παίζεις μπριτζ, και ν’ αγοράζεις αυτοκίνητα, και να πίνεις μαρτίνι, και να κάνεις τον καμπόσο. Κι έπειτα, ακόμα και νά ’τρεχες να γλίτωνες τους άλλους και τα ρέστα, πώς θά ’ξερες ότι το κάνεις επειδή θέλεις στ’ αλήθεια να τους σώσεις τη ζωή, ή το κάνεις επειδή στην πραγματικότητα αυτό που θέλεις, είναι να γίνεις τρομερός δικηγόρος, κι όλοι να σε χτυπάνε στην πλάτη και να σου δίνουνε συγχαρητήρια στο δικαστήριο, άμα τελειώνει η κωλοδίκη, οι δημοσιογράφοι και τα ρέστα να πούμε, έτσι όπως γίνεται στο κωλοσινεμά; Πώς το ξέρεις ότι δεν είσαι κάλπης; Το πρόβλημα είναι πως δε θα το ξέρεις».\nΔεν είμαι και πολύ σίγουρος πως το Φοιβάκι καταλάβαινε τί διάολο της έλεγα. Θέλω να πω, στο κάτω κάτω είναι μονάχα πιτσιρίκι, να πούμε. Αλλά τουλάχιστο μ’ άκουγε. Έστω και να σ’ ακούει κάποιος, δεν είναι και τόσο άσκημα.\nΔεν την άκουγα όμως. Σκεφτόμουνα κάτι άλλο — κάτι τρελό. «Ξέρεις τί θά ’θελα νά ’μαι;» της λέω. «Ξέρεις τί θά ’θελα νά ’μαι; Θέλω να πω, αν μπορούσα να διαλέξω μόνος μου, διάολε;»\n«Τί; Μη βρίζεις».\n«Ξέρεις εκείνο το τραγούδι που λέει, <Όταν πιάνεις κάποιον πού ’ρχεται μέσ’ απ’ τη σίκαλη;> Θά ’θελα —»\n«Δε λέει έτσι. Λέει, <Όταν ανταμώνεις κάποιον πού ’ρχεται μέσ’ απ’ τη σίκαλη>», μου κάνει το Φοιβάκι. «Είναι ποίημα. Του Ρόμπερτ Μπερνς».\nΠάντως είχε δίκιο. Έτσι λέει: «Όταν ανταμώνεις κάποιον πού ’ρχεται μέσ’ απ’ τη σίκαλη». Δεν τό ’ξερα όμως τότε.\n«Νόμιζα πως ήτανε: <Όταν πιάνεις κάποιον>», της λέω. «Τέλος πάντων, νά, φαντάζομαι όλα κείνα τα πιτσιρίκια να παίζουνε ένα παιχνίδι σ’ ένα μεγάλο σικαλοχώραφο και τα ρέστα. Χιλιάδες πιτσιρίκια, και δεν είναι κανένας εκεί —θέλω να πω, κανένας μεγάλος— εκτός από μένα. Και γω στέκομαι φύλακας, στο χείλος ενός τρελογκρεμού. Αυτό που πρέπει να κάνω, είναι να τα πιάνω άμα κάνουνε να πέσουνε στο γκρεμό — θέλω να πω, άμα τρέχουνε και δε βλέπουνε πού πάνε, πρέπει να πετάγομαι από κάπου και να τα πιάνω. Αυτό θα κάνω όλη μέρα. Θά ’μαι μονάχα ο φύλακας στη σίκαλη, να πιάνω τα παιδάκια και τα ρέστα. Το ξέρω πως είναι παλαβωμάρα, αλλά είναι το μόνο πράμα που θά ’θελα νά ’μαι στ’ αλήθεια. Το ξέρω πως είναι παλαβωμάρα».\nJ.D. Salinger, Ο φύλακας στη σίκαλη, μτφρ. Τζένη Μαστοράκη, Επίκουρος, Αθήνα 1978, σ. 207-209.


Σολτς: Στόχος του πολέμου του Πούτιν είναι η διεθνής κοινότητα - Action24\nΟ πόλεμος στην Ουκρανία δεν έχει ως στόχο μόνο μία χώρα, αλλά συνιστά «επίθεση εναντίον της διεθνούς κοινότητας στο σύνολό της», δήλωσε πριν από λίγο από το Τόκιο ο καγκελάριος Όλαφ Σολτς και τόνισε ότι η αποπαγκοσμιοποίηση δεν μπορεί να αποτελεί επιλογή για ανοιχτές, ελεύθερες εμπορικές χώρες, όπως η Γερμανία και η Ιαπωνία.\n«Ο πόλεμος του Βλαντίμιρ Πούτιν στρέφεται κατά του συνόλου της διεθνούς κοινότητας και γι’ αυτό οι οικονομικά ισχυρές δημοκρατικές χώρες ενώθηκαν απέναντί του. Ο Πούτιν δεν περίμενε αυτή την ενότητα (…) επιδιώκει τώρα μια υπαγορευμένη ειρήνη, αλλά αυτό δεν μπορεί να έχει αποτέλεσμα», δήλωσε ο κ. Σολτς κατά τη διάρκεια ομιλίας του για τα 60 χρόνια Γερμανικού Εμπορικού και Βιομηχανικού Επιμελητηρίου στην Ιαπωνία και υπερασπίστηκε την απόφαση για εκσυγχρονισμό των γερμανικών ενόπλων δυνάμεων. «Ένας ισχυρός γερμανικός στρατός είναι απαραίτητος ως αποτρεπτική ισχύς για ενδεχόμενη ρωσική επίθεση», ανέφερε.\nΤην ίδια ώρα πάντως στην Bundestag η αντιπολίτευση ασκούσε έντονη κριτική στον καγκελάριο για την απουσία του από το κοινοβούλιο κατά τη συζήτηση και ψήφιση πρότασης για την στήριξη της Ουκρανίας, η οποία περιλαμβάνει και την παράδοση βαρέων όπλων. «Δεν επιτρέπεται την κεντρική ομιλία για την πολιτική του κράτους να την κάνει ο αρχηγός του Σοσιαλδημοκρατικού Κόμματος (SPD) Λαρς Κλινγκμπάιλ και όχι ο καγκελάριος», δήλωσε ο αντιπρόεδρος της Κοινοβουλευτικής Ομάδας της Χριστιανικής Ένωσης (CDU/CSU) Γιόχαν Βάντεπουλ. Ανάλογη κριτική άσκησε η Εναλλακτική για τη Γερμανία (AfD), με τον αρχηγό της Τίνο Χρουπάλα να χαρακτηρίζει «ασυγχώρητη» την απουσία του Όλαφ Σολτς. Η πρόταση πάντως υπερψηφίστηκε με ευρεία πλειοψηφία από τα κόμματα του κυβερνητικού συνασπισμού και την Χριστιανική Ένωση.


Πρεμιέρα για τις κορασίδες του Περιστεριώνα Τήνου - Τήνος Today\nΠρεμιέρα για τις κορασίδες του Περιστεριώνα Τήνου\nΎστερα από το ρεπό της πρώτης (1ης) αγωνιστικής, οι κορασίδες του Περιστεριώνα Τήνου θα ταξιδέψουν στην Σύρο για να αντιμετωπίσουν τον τοπικό Άρη. Η ομάδα του Παναγιώτη Σιώτη θα ψάξει τη νίκη στο γειτονικό νησί για να ξεκινήσει θετικά στις φετινές της υποχρεώσεις.\nΗ αναμέτρηση θα πραγματοποιηθεί στο Κλειστό Γυμναστήριο του νησιού την Πέμπτη, 13 Οκτωβρίου και ώρα 16.00 το απόγευμα.\nΤα βλέμματα στο Τήνια 1895\nΑγώνες όμως θα πραγματοποιηθούν αυτό το Σαββατοκύριακο στο Γήπεδο της Τήνου "Τήνια 1895" συγκεκριμένα, το Σάββατο, 15 Οκτωβρίου και ώρα 13.00 οι παίδες του Γ.Σ. Μυκόνου θα αντιμετωπίσουν αυτούς του Α.Ο. Ερμούπολης. Ο συγκεκριμένος αγώνας αφορά άμεσα το παιδικό τμήμα του Περιστεριώνα που ηττήθηκε την πρώτη αγωνιστική από του Μυκονιάτες του Γ.Σ.\nΣτους άλλους αγώνες που θα λάβουν χώρα στο "Τήνια" οι Έφηβοι του Α.Ο. Άνδρου θα αναμετρηθούν με αυτούς του Άρη Σύρου στις 12.30 ενώ τους αγώνες κλείνει η αναμέτρηση των κορασίδων μεταξύ Α.Ο. Μυκόνου και Α.Ο. Άνδρου στις 14.30


mmexer: Rest in peace (part 1)\nPosted by mmexer at 23:53\nεθνική μας μάγισσα χαχαχαχαχα φοβερό χαχαχα\nνα' σαι καλά... Μην μένεις ανώνυμος! :) Κάνε σχόλια επώνυμα! Μην μένεις στην αφάνεια. Βγες στην επιφάνεια! χαχα\nΚαλησπέρα βραδινέ μου φίλε ...\nπου λες , χθες κάθισα για λίγο στο σαλόνι με το κουτί ανοικτό. Είχε λαζόπουλο. Δεν νομίζω να μπορούσα να διανοηθώ πως η πολιτική μπορεί να έχει τόση πολύ πλάκα ... :Ρ\nκαι αυτό πάλι με τα μηχανάκια της agb πως γίνεται. Ξέρω ότι κάποια τα έχουνε στα σπίτια τους. Αλλά δεν ξέρω κανέναν που να έχει ή να ξέρει αυτός κάποιον που να έχει .... ε ?\nxexe με τα μάτια του Λάκη πάντα έχει πλάκα η πολιτική. Μόνο έτσι αν ακούσουμε τους πολιτικούς καμιά φορά...\nΥποτίθεται πως αυτοί που έχουν τα μηχανάκια δεν πρέπει να τους ξέρει κανείς. Είναι ένα άλυτο μυστήριο που προσωπικώς δεν με αφορά γιατί δεν είμαι ούτε διαφημιστής ούτε διαφημιζόμενος ούτε τηλεοπτικός σταθμός!\nΑν έχεις προσέξει στο blog αποφεύγω την αναφορά στην agb. Κι ούτε ποτέ κατάλαβα την μανία του κόσμου να τα μαθαίνει. Μόνο στην Ελλάδα συμβαίνει αυτό να δημοσιοποιούνται τα νούμερα!\nσε καλό σου !!\nείχα μισοδεί ένα επεισόδιο αλλά δεν με συγκίνησε ιδιαίτερα.. μάλλον κανέναν από ότι φαίνεται..\nγιατί να έχει κάποιος μηχανάκι της agb σπίτι του , λες κ ζει με τους γονείς του ακόμα , είναι 10χρονών κ πρέπει να τους δίνει αναφορά για το τι βλέπει.\nΟύτε που την είχα πάρει είδηση τη συγκεκριμένη!\nΓενικά δεν έχω δει καμία από αυτές τις σειρές. Αν και τρελός φαν του Twilight Zone, οι ελληνικές του βερζιόν ποτέ δεν με έλκυσαν. Χτες είδα για πρώτη φορά τα Ίχνη στο MEGA. Γενικότερα δεν έχω ακούσει και τα καλύτερα για την σειρά αλλά εμένα μου άρεσε λίιιγο (πες με μαζόχα; δεν ξέρω). Ήθελα να δω ποιος από την ομάδα πέθανε, και οι *beeeep* στο τέλος το έκοψαν... *beeeep* *beeeep* *beeeep* Ωραία παραγωγή για ελληνική TV πάντως. :P\nYπηρχε τετοια σειρα?\nΑμα μπορεσεις και μου βρεις επισοδεια απο τα Φρουτα Εποχης του Mega με την Ισαβελλα Βλασιαδου εκει θα σε παραδεχτω.\nμάλλον μόνο εγώ την θυμάμαι τη σειρά τελικά :)\nχαχαχαχα αυτή την άποψη για τα μηχανάκια δεν την είχα σκεφτεί:)\nΜόνο κάτι τρελλοί σαν εμένα την είχαν πάρει χαμπάρι, μην ανησυχείς :)\nΚαλά το Twilight zone ήταν και σταθμός στην αμερικάνικη τιβί. για πολλούς λόγους...\nΌσο για τα Ίχνη έχει πολύ ηλίθιους διαλόγους που σε κάνουν να γελάς αντί να την πάρεις στα σοβαρά. Προσεχώς σχόλιο :)\nΕδώ εμένα μου άρεσαν οι "ιστορίες μυστηρίου" με την Μεϊμαρίδη, θα σε πω μαζόχα; χαχαχαχα\nΚι όμως... δεν ήταν ανεξήγητο φαινόμενο. Ήταν σειρά του ΑΝΤ1!\nΔεν την θυμάμαι τη σειρά εγώ είμαι πολύ μικρός :p Μόνο την Ευτυχία Γιακουμή θυμάμαι απ' τη σειρά :)\nάραγε η 10η εντολή γιατί σταμάτησε? έλεγαν ότι ο Κοκκινόπουλος ετοιμάζει κάτι καινούριο..ξέρεις τπτ? καλημέρα!\nΤο πιο συνηθισμένο γεγονός στον πλανήτη και ιδικά στην Ελλάδα μας ειναι η αντιγραφή της επιτυχίας\nΚαλά το γραφεί ο tzonakos στο μπλοκ του... μην αντιγραφείς εικόνες και κείμενα, φτιάξε κάτι δικό σου μπορείς?\nΑ! Μου φαίνεται θα κάνω ένα τεστ για τις σειρές :)\nΤο είχα πει ξανά: η καινούρια του σειρά παίζει στο MEGA Δευτέρα στις 23.00. "Μαύρα Μεσάνυχτα" ο τίτλος και είναι μαύρη κωμωδία απ' τις καλύτερες της σεζόν! Προσεχώς σχόλιο :)\nΉθελε να κάνει ένα διάλειμμα από τις ιστορίες της 10ης Εντολής και σε πρόσφατη συνέντευξη στο TV Εθνος δεν απέκλεισε το ενδεχόμενο να επιστρέψει κάποια στιγμή η σειρά! Μακάρι ! (λέω εγώ)\nΣωστότατη η άποψη του tzonakou. Aν δεν υπήρχε το κλόπυ πέιστ δεν θα υπήρχαν τηλεοπτικές σειρές στην Ελλάδα πλην ελαχίστων εξαιρέσεων. Δυστυχώς. Είναι μια πραγματικότητα\n((Άσε που είναι δυσεύρετα τα επεισόδια στα τόρεντς))χα χα!\nΑρχίζω την ανάγνωση παλαιότρων αναρτήσεων σου για να καλύψω τα "κενά" μου...\nπροσπαθω εδω και πολυ καιρο να βλεπω οσο το δυνατον λιγοτερη τηλεοραση και να κανω αλλα πραγματα που μπορουν να μου καψουν τον εγκεφαλο λιγοτερο...Παντως η 10η Εντολη ηταν απο τις αγαπημενες μου εκπομπες και κριμα που σταματησε...τα υπολοιπα που αναφερεις ειναι απλες αντιγραφες και δεν με απασχολησαν ποτε...ουτε ενα επεισοδιο δεν εχω δει...\nΔεν τις έχω δει τις ταινίες που αναφέρεις φίλε μου εκτός της 10ης εντολής που πλέον παρακολουθώ κάποιες φορές και τις επαναλήψεις της αργά το βράδυ στον alpha.\nΉρθα να δω... καμιά πρόταση για κωμωδία και έπεσα πάνω στα μυστήρια.Κοινώς ατύχησα!Και δεν τα πάω καλά με τα μυστήρια...Στόκος είμαι(χα,χα)...:-)))\nούτε που πρόσεξα οτι είχε τελειώσει αυτή η σειρά..\nνα σου πω την αλήθεια.. εγώ είχα δει κάποια επεισόδια! δεν τα είχα βρει τραγικά.. απλώς τραβηγμένα λίγο από τα μαλλιά! σαφώς και υπάρχουν χειρότερες σειρές στην ελληνική τηλεόραση!\nΟκ, κάνε μια ανάγνωση και ετοιμάσου να γράψεις εξετάσεις.... Δεν τα γράφω έτσι για να περνάει η ώρα... Δίνει εξετάσεις όποιος περνάει απ' αυτό το blog χαχαχαχα Καλωσόρισες στον κόσμο του mmexer!\nΧμ... ανεξήγητο φαινόμενο: Να αυτοαποκαλείσαι βλαμμένος και να πιστεύεις πως δεν έχει καεί ο εγκέφαλός σου:) χεχε\nΠλάκα κάνω και φυσικά πολύ καλά κάνεις και την έκοψες την τιβί. Αυτό σημαίνει πως θα παρακολουθείς τα όσα συμβαίνουν από το blog :)\nΠροσυπογράφω για την 10η Εντολή!\nΑκόμη και στην επανάληψη είναι καλύτερη η 10η από τη συγκεκριμένη σειρά οπότε καλά κάνεις και την βλέπεις :)\nΜα έτσι όπως έπαιζαν ήταν καλύτερη κωμική σειρά από πολλές που λέγονται κωμικές. Πίστεψέ με! (Σου 'χω πρόταση σύντομα -θα στην αφιερώσω!)\nΚαλά εννοείται πως υπάρχουν σειρές που δεν βλέπονται καν! Ούτε στο πρώτο λεπτό! Χωρίς υπερβολή! Εγώ βαρέθηκα στο πρώτο επεισόδιο.. Οκ, κρατάω την μόνη θετική γνώμη για τη σειρά :) Θα σου βρω τα επεισόδια να τα δεις σε μια μέρα να ρθεις στην απέναντι όχθη και συ ! χαχαχα\n..πάμε γι' άλλα λοιπόν :p\nε ναι:) να κάνουμε αποτοξίνωση από βλακώδεις σειρές:)_


Πανεπιστημιούπολη Άλσους Αιγάλεω - Πανεπιστήμιο Δυτικής Αττικής\nHome / Το Πανεπιστήμιο / Υποδομές / Πανεπιστημιούπολη Άλσους Αιγάλεω\nΗ Πανεπιστημιούπολη Άλσους Αιγάλεω βρίσκεται εντός των διοικητικών ορίων του Δήμου Αιγάλεω, περιστοιχιζόμενη από τις οδούς Μήλου, Αγ. Σπυρίδωνος, Δημητσάνης και Εδέσσης. Καταλαμβάνει συνολικά μια έκταση 60 περίπου στρεμμάτων. Η Πανεπιστημιούπολη Άλσους Αιγάλεω περιλαμβάνει κτήρια συνολικής μικτής επιφάνειας 60.000 m2 στα οποία στεγάζονται κάποια από τα τμήματα του Πανεπιστημίου Δυτικής Αττικής και οι διοικητικές υπηρεσίες. Εντός της Πανεπιστημιούπολης έχουν αναπτυχθεί συνολικά 16 κτήρια τα οποία καλύπτουν το σύνολο των αναγκών.\nΟι εκπαιδευτικές δραστηριότητες υλοποιούνται στις αίθουσες διδασκαλίας της Πανεπιστημιούπολης. Το σύνολο των αιθουσών είναι εξοπλισμένες με σύγχρονα έπιπλα, κατάλληλα για εκπαιδευτικούς σκοπούς και διαθέτουν σύγχρονο τεχνολογικό και εκπαιδευτικό εξοπλισμό (video projector, Η/Υ, Internet). Επίσης, είναι επαρκώς φωτιζόμενες, αεριζόμενες και διαθέτουν σύστημα θέρμανσης και κλιματισμού.\nΕντός της Πανεπιστημιούπολης Άλσους Αιγάλεω έχει αναπτυχθεί ένα σύγχρονο συνεδριακό κέντρο. Το συνεδριακό κέντρο περιλαμβάνει την κεντρική αίθουσα 455 m2 και 344 θέσεων, ειδικά διαμορφωμένη και φιλική στα ΑμΕΑ. Η κεντρική σκηνή του συνεδριακού κέντρου είναι 55 m2 και περιλαμβάνει υποδομές για την πραγματοποίηση διαφορετικών τύπων εκδηλώσεων.\nΗ κάλυψη των γνωστικών, διδακτικών και ερευνητικών αναγκών τόσο του ακαδημαϊκού προσωπικού όσο και των φοιτητών καλύπτονται από τη βιβλιοθήκη η οποία έχει αναπτυχθεί εντός της Πανεπιστημιούπολης. Για την κάλυψη αυτών των αναγκών, η βιβλιοθήκη διαθέτει μια εκτεταμένη συλλογή βιβλίων και έντυπων επιστημονικών περιοδικών, οπτικοακουστικό υλικό, καθώς και ένα μεγάλο αριθμό ηλεκτρονικών περιοδικών και βάσεων δεδομένων που διατίθενται μέσω του Συνδέσμου Ελληνικών Ακαδημαϊκών Βιβλιοθηκών (Heal-Link). Τόσο ο σύγχρονος εξοπλισμός όσο και το ανθρώπινο δυναμικό καλύπτουν τις λειτουργικές ανάγκες μιας σύγχρονης ακαδημαϊκής βιβλιοθήκης. Το κτήριο της βιβλιοθήκης εκτείνεται σε δύο ορόφους με τη συνολική επιφάνειά του να αγγίζει τα 2.520 m2 και είναι προσβάσιμο και από άτομα με ειδικές ανάγκες, αφού διαθέτει ράμπες μετακίνησης αλλά και χώρους ειδικά διαμορφωμένους. Η βιβλιοθήκη διαθέτει βιβλιοστάσιο, αναγνωστήριο (κλασικό και ηλεκτρονικό), αίθουσες συσκέψεων, χώρο αρχειακής συλλογής, γραφεία προσωπικού, καθώς και αρκετούς βοηθητικούς χώρους.\nΣτην περιοχή της Πανεπιστημιούπολης Άλσους Αιγάλεω υπάρχει μεγάλος αριθμός θέσεων στάθμευσης αυτοκινήτων για το ανθρώπινο δυναμικό του Πανεπιστημίου, τους φοιτητές και τους επισκέπτες.\nΤόσο η έκταση όσο και η διάταξη της Πανεπιστημιούπολής Άλσους Αιγάλεω εγγυάται την παροχή υψηλού επιπέδου υπηρεσιών και διευκολύνσεων προς τους φοιτητές και δημιουργεί, παράλληλα, μια φιλική ατμόσφαιρα προάγοντας έτσι την αίσθηση της κοινότητας.\nΗ Πανεπιστημιούπολη Άλσους Αιγάλεω, εκτός από τους χώρους διδασκαλίας και έρευνας, διαθέτει εστιατόριο, γυμναστήριο, χώρους υγειονομικής περίθαλψης, κυλικεία και χώρους αναψυχής για τους φοιτητές. Το σύνολο των εγκαταστάσεων της Πανεπιστημιούπολης φυλάσσεται από προσωπικό ασφαλείας 24 ώρες το εικοσιτετράωρο.


ZHDRA-57: ΑΓΩΝΕΣ ΑΝΕΠΙΤΡΕΠΤΟΙ. Η ΕΥΦΗΜΩΣ ΞΕΧΑΣΜΕΝΗ ΑΠΕΡΓΙΑ ΠΕΙΝΑΣ ΤΩΝ ΜΗΧΑΝΙΚΟΥΔΩΝ ΣΤΟ ΛΟΝΔΙΝΟ του Τίτου Χριστοδούλου\nΤο γεγονός, απρόοπτο, στο πιο αριστοκρατικό κέντρο του Λονδίνου, στο πιο πολυτελές περιβάλλον. Στην Belgrave Square. Έξω από την Τουρκική Πρεσβεία. Κι η φωνή ανήκε, ωστόσο, σε μια από τις πιο ευτελείς, καταφρονημένες, «πελλές» παρουσίες Κυπρίων στο Λονδίνο. Μια μηχανικού, από το Ίσλιγκτον, που κι εμείς, δεν θα αντιλέγαμε, είχαμε και προσωπικούς λόγους να πιστεύουμε ως αναντίστοιχη, ίσως και επικίνδυνη, προς την σοβαρότητα, οιουδήποτε ανθρώπου ή σκοπού. Μια ταπεινή, ακόμη και στα λόγια και τις πράξεις, ενίοτε, γυναίκα, που ένας σοβαρός άνθρωπος είχε κάθε λόγο, έστω διακριτικά και πολιτισμένα, να προσπεράσει.\nΚι όμως, εκείνη κι οι όμοιές της, καταφρονημένες μηχανικούδες, τα ανθρώπινα «κάπεητζ», ρετάλια, που όλη η επίσημη παροικία με σπουδή προσπερνούσε, είχαν κάνει κάτι που μας είχεν όλους ξεπεράσει. Αιφνίδια, απροετοίμαστα, αυθόρμητα, αδιανόητα, ακόμη... Είχαν ξεκινήσει απεργία πείνας έξω από την Τουρκική Πρεσβεία. Με τον ελάχιστο σχεδιασμό, κανένα συντονισμό, οπωσδήποτε όχι από την «επίσημη» παροικία, τους επαγγελματίες του Κυπριακού, τους δικαιωματικούς «αγωνιστές» στις επίσημες οδούς των υψηλών – κι υψηλά εγκεκριμένων - προσόδων, είχαν αναμετρηθεί με την πηγή του κακού. Στην μονιά του θηρίου, έξω από τα κτίρια της σκοτεινής επιβουλής, στήθηκαν με θάρρος,πείτε το «θράσος» (έτσι το είπαν οι «επίσημοι») κι είχαν φωνάξει το «ΟΧΙ» τους.\nΑ, πήγαινε μακριά, εν τέλει, εκείνο το «ΟΧΙ». Αυτές που παγερά αγνοούσε, και μόνο στα άλλοθι του εμβληματικού, πια, «η μηχανικού έντζιαι καταλάβει», αναγνώριζεν η επίσημη παροικία, αυτή των επισήμων, των δικαιούχων κατόχων της, αυτές που όλοι κι όλα, κι η ζωή εν τέλει, είχαν προσπεράσει, είχαν κάνει κάτι που μας είχεν όλους ξεπεράσει. Κι όλοι το κατάλαβαν. Με τον δικό τους τρόπο, και την δική τους, ανακλαστική, κι αυθόρμητη, κι αυτή, αλλά και τόσον αποκαλυπτική, απάντηση.\nΟι Τούρκοι, «τα αδέλφια μας» οι Τουρκοκύπριοι του Green Lanes, με αγροίκα ειρωνεία. Έστειλαν, σαρκαστικά, στα κορίτσια, μια μεγάλη ανθοδέσμη. Γκιούλ καραογλάν, οι αλήτες των ρόδων. Α, η ειρωνεία. Η αστραπή της κακίας, χωρίς το φως του λόγου.\nΟι «πολλοί», «hoi polloi» της κοινότητας, σαν να περίμεναν αυτόν ακριβώς τον σπινθήρα για να ανάψουν. Ένας κινητήρας που, περισσότερο ξυπνώντας στο αίτημα του δίκιου, με το «έναυσμα» της κακίας του «άλλου», πήραν μπρος κι άναψαν με μια δική τους ασταμάτητη δυναμική.\nΟ «αλλόκοτος» του ραδιοσταθμού της παροικίας, «ανώριμος» με τους «hoi polloi», έβγαλε σαν φωτοβολίδα στον αέρα τις «ευχαριστίες» μας για την τουρκική ανθοδέσμη. Ανάγωγος, για τους επίσημους, καλός αγωγός όμως για το αίσθημα των πολλών, που ανταποκρίθηκαν με το σκίρτημα της καρδιάς, την αυθόρμητη πλημμύρα κι αυτοί των ευχών τους στον αέρα, με τραγούδια της αισθαντικής αντίστασης.\nΚι είδαμε να ξεσηκώνεται ολοβραδίς, εκείνη την νυχτιά έξω από «τα κτίρια της σκοτεινής επιβουλής» μια ακατανίκητη ανθοσυρμή, που κατέκλυσε την πλατεία, ανθοδέσμη στην ανθοδέσμη να σπάνε τα δεσμά της σιωπής, να ανατρέπουν κάθε διάθεση παρέμβασης των Βρετανών αστυνομικών έξω από την Πρεσβεία, μια θάλασσα ευαισθησίας να ανταριάζει γύρω από τον κρύο βράχο.\nΤο ραδιόφωνο, το LGR, είχε κι αυτό γίνει, έστω τότε, αντάρτικα τότε, αληθινά «κοινοτικό», «ο δικός μας σταθμός». Τότε τουλάχιστον. Ξενυχτώντας, κι ο αλλόκοτος, δίπλα στις εκφωνήτριες, να συντονίζει τα «δεκάδες μηνύματα» (πώς το έλεγε, χρόνια η διαφήμιση του διαφημιστικού τμήματος), αφιερώσεις κι ευχές για κουράγιο και πείσμα, που κατέκλυζαν ολοβραδίς τα ραδιοκύματα μιας άλλης ανθοσυρμής της τολμηρής καρδιάς, η παροικία όλη να ξενυχτά δίπλα στις αγωνίστριες μηχανικούδες της, κήποι, ανθοπωλείο, να μαδάνε για να ανθίσει το αλωνάκι με τα μελισσόπουλα, τα τραγούδια αφιερώσεις να μεθούν την νύχτα, ναι, ήταν μια νύχτα αλλοπαρμένου αγώνα. «Ανώριμα» πράγματα.\nΚι η επίσημη παροικία μας; Η «των τα φαιά φορούντων»; Με κρύα ειρωνεία, πυροσβεστικά, ψύχοντας τις ερωτήσεις από την Κύπρο με κείνο το «εν πελλάρες, τούτα», που ακούστηκε από τα επίσημα, ηγετικά της παροικίας, χείλη. Έπρεπε, εκεί που είχε ανάψει το BBC, να σβήσουμε οι «ταγοί» το ΡΙΚ, να μην πάνε τα «λάθος μηνύματα», να μην «γίνει ζημιά στην υπόθεση». Ναι, ακούστηκαν όλα αυτά, τον απροσδόκητο στο ανώριμο αυτί μας λόγο μεταφέρουμε, καθώς έσπευσαν να μας το τραβήξουν οι ταγοί το αυτί του ατάκτου, «αρχηγού των ατάκτων», να προλάβουμε να συνέλθει κι ο ανώριμος, ο αλλόκοτος του σταθμού.\nΔιότι, οι αγώνες γίνονται από τα «οργανωμένα σύνολα», «καθοδηγούν» οι Πρόεδροι, των σωματείων χωρίς μέλη, οι «μονομελείς επιτροπές» (το ακούσαμε και πρόσφατα, στην Κύπρο τούτο), τα α-μελή μας προεδρεία. Σαν τα «μέλη», τα «βουγενή ανδρόπρωρα» του Εμπεδοκλή, πετάνε και κολλάνε για λίγο, παράταιρα και περιστασιακά, όταν και όσο τις χρειάζονται τα... ακατάστατα καταστατικά των παροικιακών σωματείων κι οργανώσεων.\nΤΟ ΘΥΜΑΣΑΙ, Σαββάκη Χρυσάνθου, εκείνο το δισέλιδο το άρθρο σου στην Παροικιακή (Χαραυγή), να καταγγέλλεις τα σωματεία που αποτελούνταν μονάχα από τον Πρόεδρο, για να υπάρξουν ως μέλη της Ομοσπονδίας, την «ομπρέλα» παντός καιρού των ταγών της παροικίας; Εμμελώς κι επιμελώς χωρίς περιττά μέλη; Όπως κι η «Επιστήμη», του νυν Προέδρου της Ομοσπονδίας, το σωματείο άνευ «επιστήμης», άνευ «σώματος», μόνο με τον επικεφαλής για να μπορέσει, κάποτε, πρώτος πολίτης μας ή πωλητής μας, στο ρεσάλτο του ΑΚΕΛ στην Ομοσπονδία, να «προωθηθεί» με την εύνοια του «Ττοούλα», πώς τον έλεγες, σχετλιαστικά τότε, τον Μέγα αρχηγό σου; Ξέρουν, οι ταγοί την συνταγή. Το παιχνίδι των κρατούντων λέγεται "containment policy".\nΑλλά κι εσύ, Σαββάκη, νίπτεις τώρα τας χείρας σου από τον «Φράγκενστάιν», πως τον λες τώρα, που τον έφτιαξες, και μας τον κληροδότησες, έργο εσαεί κι εις μνημόσυνον αιώνιον των χειρών σου, ο «περί πατρίς» μεγα-πατριώτης, «νήμα εργόχειρο που πάει να διαλυθεί / στο αβέβαιο του υπερτάτου Αγώνα», θα τον... υμνούσε «συμβολικώς» κι ο ποιητής, ο Μαλλαρμέ.\nΑλλά οι νύχτες της παροικίας, ανήκαν ακόμη στις «τραβιάτες» μας. Τις περιφρονημένες, τις παρασυρμένες, από την ίδια τους αποκοτιά, σε κείνη την νεροσυρμή που δοκίμαζε την ορμή της ενάντια στον αγέρωχο βράχο, στην πλατεία. Κι αντιστεκόταν, ακόμη, στις μυλόπετρες της επίσημης παροικίας, που προσπαθούσαν να συνθλίψουν στην παγερή αδιαφορία τους την «πελλάρα» των μηχανικούδων, τον κοριτσιών «της αποκοτιάς, με το σταυρουδάκι του ήλιου». Α, Μεγάλοι, «αποκοτιά» δεν σημαίνει «από κότες», σας έλεγεν, όσον κράτησε, ο ενθουσιασμός της παροικίας.\nΚι όσα μετέφερε και της μυλωνούς ο... (ξέρετε ποιός). Νεροκουβαλούσε το «ψυχρόν ύδωρ» της επίσημης πυροσβεστικής η Λαίδη του ραδιοφώνου το πρωί, στην ρησέψιον του σταθμού, αποσβολώνοντας τους πάντες (και, αυτήκοους, εμάς) με κείνα τα ορμηνεμένα (αλλά άστοχα μεταφερόμενα) «εν πελλάρες τούτα», «αφού τες νύχτες τρώουσιν», «ίντα απεργία πείνας, περιπαίζουν μας, σιορ»!\nΠείσμα στο πείσμα του βύσματος εμείς, να καλούμε τον πατριώτη ιατρό της παροικίας, τον Ηπειρώτη Ηλία Τασσούλα, να εξετάσει τις μηχανικούδες, για να τον βγάζουμε στον αέρα το πρωί, να πληροφορεί τους ακροατές για τα φανερά σημάδια της απεργίας πείνας, «πέφτουν τα ρολόγια από τα αδυνατισμένα χέρια τους», «τόσα τα κιλά τους τώρα», «τόσος ο σφυγμός» των Ζαν ντ’ Άρκ της παροικίας, των φιλόδοξων Μπόμπυ Σαντς μας. Κι ο σταθμός να διχάζεται στον παράδοξο εμφύλιό του, άλλα να βγάζει ο «αέρας» για τις μηχανικούδες της πείνας, άλλα να σερβίρει, "επίγεια" η Λαίδη: τα αιμάτινα, κόντρα στα χωμάτινα.\nΚι ο αλλόκοτος, της άλλης, δικής του αποκοτιάς αυτός (ο ανώριμος), να εννοεί ότι δεν θα διαρκέσουν αυτά, δεν θα διαρκέσει ο ίδιος άλλως τε, ποτέ δεν διαρκούν ταράττοντες το στερέωμα οι διάττοντες - κι έρχεται μετά την άνοιξη της Πράγας, ναι, έρχεται η δυσπραγία.\nΤα σκέφτεται αυτές τις μέρες, με την αφορμή τους στις μνήμες του γυρνώντας, καθώς μετρά καθε-βραδίς την ανθρωποσυρμή της αξιοπρέπειας, στον χωρίς προηγούμενο, αυθόρμητο ξεσηκωμό των χιλιάδων επί χιλιάδων Κυπρίων. Την μυρίων κάθοδο έξω από το κτίριο της ασύγγνωστης, της χωρίς συγγνώμη, Προεδρικής αναλγησίας, στο Προεδρικό.\nΣπινθήρας μιας άλλης έκκρηξης, πάνω στην έκκρηξη κι αυτή, σαν κείνη την ανάλγητη των Τουρκοκυπρίων την ειρωνική ανθοδέσμη, το διόλου αγγελικό το διάγγελμα του Προέδρου, ενοχλημένου σαν αστού που τον ξυπνούν από την σιέστα. Να... κατσαδιάζει σαν αναρχικούς, ή, περίπου, πραξικοπηματίες τους διαδηλωτές, αγνοώντας τον θρήνο των χιλιάδων, αδιαφορώντας για την ηθική, την ανθρώπινη απαίτηση κι ανάγκη, για μια επουλωτική συγγνώμη, που ποτέ δεν ήρθε. Και που δεν εξυπακούεται, πώς ανόητα σου ξέφυγε (κι αυτό) και το είπες Πρόεδρε, υπάρχει μονάχα αν με παρρησία και με θάρρος ανδρικό, ηθικό, με ανάστημα πραγματικά ηγετικό λεχθεί, προσφερθεί, ενδιαφερθεί.\nΘα περάσουν ίσως κάποτε κι αυτά. Θα λιώσει τα συμβάντα, και πάλιν, η ιστορία, μια αμυχή ίσως στον βράχο αφήνοντας, η τις μνήμες, την σωστική, την σωτήρια πώς το έγραψεν ο Χιτών, την μνήμη: «ήμουν κι εγώ εκεί». Θα περάσουν, όπως πέρασεν η απεργία πείνας, όπως πέρασαν κι οι ίδιες οι μηχανικούδες, στην επαιτεία αποσυρμένες τώρα, οι πιο πολλές, της βρετανικής πολιτείας, ή στα ιδρύματα άλλοθι, για τους «αλλού», της παροικίας. Θα περάσουν κι αυτά, κι ίσως «βρεθούμε ξανά, όταν θα έχουν τα πάντα τελειώσει». Σε τούτες τις γραμμές, μιας αντάρτικης μνήμης, κι όσα κι ό,τι σώζει, το «ήμουν κι εγώ εκεί». Δακρύζω.\nΠώς δεν «έκατσε» η «καθιστική πορεία»\nΚαι θά ‘ρθουν, όπως έρχονται πάντα, κενόδοξα θριαμβευτές, οι τα φαιά φορούντες. Οι ηγέτες, οι κάθε λογής «πρόεδροι», γέμει τούτων το ελληνικόν. Με τα περισπούδαστα ηγετικά ύφη, και τα κενολόγα, προεδρικά κελύφη. Ανέλαβεν το προεδρείο της Ομοσπονδίας (όχι της Κυπριακής, αυτή οσονούπω έρχεται, σας την φέρνει ο Πρόεδρος), αλλά της παροικιακής των Κυπρίων του Λονδίνου ομοσπονδίας. Οργανωμένα τώρα τα σύνολα. Κάθε σωματείο της Ομοσπονδίας, έδοξεν τω βασιλεί, έπρεπε να στελεχώνει για ένα βράδυ, εκ περιτροπής, την καθιστική, έξω από την Τουρκική Πρεσβεία, διαμαρτυρία. Πιο χορτάτη αυτή, χωρίς πείνα τζιαι έτσι «πελλάρες». Νούσιμα, οργανωμένα πράγματα. Αναμνήσεις από ένα αγώνα που δεν επετράπη να υπάρξει.\nΕίχαμε, γιώρκι μας, οι "ταγοί"¨, και το ραδιόφωνο. Τελείωνε κάθε δελτίον ειδήσεων, πριν το δελτίο καιρού, με την επωδό: «την καθιστική διαμαρτυρία, έξω από την τουρκική πρεσβεία, στελεχώνει ο Σύνδεσμος Κάτω Χούλου». Ή Μαραθόβουνου Ή Κοκκινοτριμιθιάς. Ή Αραδίππου. Μέρα έμπαινε, νύχτα έβγαινε. 70 οι Σύνδεσμοι της Ομοσπονδίας, είχε τις προοπτικές του το πράγμα. Η πραγματική Φωνή δεν είχε όνομα, η νεκρωμένη απουσία της είχε, φευ, επίσημα Ονόματα...\nΈλα όμως, που φθείρει η συνήθεια, βαρκέται κανείς, να γεμίζει, όπως οι Δαναΐδες, το τρύπιο με το άδειο. Κι άλλα βάνει ο νους του αδρώπου. Κι όχι μόνον εκείνο το τραγελαφικό, του Μεγάλου Πολιτιστικού του Σταθμού: «Την καθιστική... πορεία, στελεχώνει σήμερα...». Είδαν, γρήγορα, ότι «το μέσον είναι το μήνυμα», κι ότι ήταν πιο εύκολο το ραδιόφωνο να φτιάξει την πραγματικότητα, παρά η πραγματικότητα το ραδιόφωνο. Η διαθεση για κινητοποιήσεις, για να ικανοποιείται και το Προεδρείον (κάτσε ρε Πρόεδρε, εσού να τζιοιμάσαι τζιαι μεις να ξενυχτούμεν;), πήγε μακριά, και ξέμεινε στον δρόμο. Έστελναν λοιπόν με φαξ την ανακοίνωση, και δεν πάταγε κανείς.\nΘύμωσαν οι ταγοί, χάλαγε η συνταγή. Έβαζεν παραινετικές ανακοινώσεις, το κυβερνείον των επισήμων. Εξεβίαζεν γκαιμπελικώς η εφημερίδα του αντι-προέδρου, προειδοποιώντας ότι, όπως η Στουρμ, στα καλά εθνικοσοσιαλιστικά χρόνια, θα επόμπευε πρωτοσέλιδα (κι αλίμονό τους από τον Γκαίμπελς, ή, προφανώς, τους «στουρμ-τρουπερς») όποιο σωματείο της παροικίας απετύγχανε να κάνει το «υπέρ πατρίς» καθήκον. Αποσβολωμένος, ο αλλόκοτος (και αδιόρθωτος, πάντα ανώριμος «Ελευθερόστομος»), να κρίνει, στην παροικιακή εφημερίδα ΤΑ ΝΕΑ, ως, ακριβώς ως τέτοια, την γκαιμπελική μέθοδο του Αγέλαστου.\nΗ πονηρά, των φαιών, λύση μας αποκαλύφθηκε όταν μας πήρε αγανακτισμένος ένα πρωί, ο υπερπατριώτης σημαιοφόρος, ο «Αετός». «Ρε, φίλε, τι σαχλαμάρες λέτε κάθε πρωί στο ραδιόφωνο, κι ακούω και μου ανεβαίνει το αίμα στο κεφάλι. Ποιά σωματεία, μου τσαμπουνάτε εκεί ότι «στελεχώνουν». Μόνος μου είμαι, με πληρώνει ο Ομοσπονδία, να ξενυχτώ εδώ, μη και μας κλέψουν την μαρκίζα. Κι είμαι μόνος μου στο κρύο, και με λυπούνται οι Τούρκοι, και μου φέρνουνε καφέ»...\nΆδοξο, ει και όχι παράδοξο. Έτσι τελειώνει ο κόσμος, όχι με ένα μπαγκ, αλλά με ένα λυγμό... Η διαμαρτυρία έξω από την τουρκική πρεσβεία τελείωσε, άδοξα, όπως είχε συνεχισθεί υπό τα... «οργανωμένα σύνολα». Όταν κάποτε έκλεψαν όντως την μαρκίζα, η μητροπολιτική αστυνομία μας παρετήρησε ότι δεν θα φύλαγε μια άδεια μαρκίζα, να τα μαζεύουμε, ας καταλάβουμε κι εμείς, ό,τι κατάλαβαν κι αυτοί, ο νεκρός σκύλλος δεν σήκωνε άλλες κλωτσιές, το θέατρο ας γινεται πια κεκλεισμένων των θυρών...\nΟι μωρές παρθένες της παροικίας, άλλως τε, ήταν εδώ και καιρό, έξω της θύρας. Έτσι τελειώνει ο κόσμος, όχι με ένα μπαγκ, αλλά με ένα λυγμό... Και δεν θα μπερδεύεται πια, κι ο φουκαράς ο Μέγας Πολιτιστικός του Παροικιακού ραδιοφώνουν, να μιλά για "καθιστική πορεία"... Ο αγών είχε επιστρέψει στους επαγγελματίες του. Τί τα έχουμε τα γαλόνια; Ναι, Έρικ Χόφερ. "Κάθε μεγάλο κίνημα, ξεκινά σαν υψηλή ιδέα, εξελίσσεται σε μπίζνα, και εκφυλίζεται σε συμμωρία". Γελάσωμεν, ίνα θρηνήσωμεν, το συμμωρίας εγκώμιον.\n▼ Ιουλ 18 ( 1 )


Covid-19: Σε Καραντίνα ο Έχινος Ξάνθης! | ΤΟ ΠΑΡΟΝ\nCovid-19: Σε Καραντίνα ο Έχινος Ξάνθης!\nMarch 25, 2020 στις κατηγορίες Uncategorized,ΚΟΙΝΩΝΙΑ,\n“Εννέα άτομα στην Ξάνθη τις τελευταίες έξι μέρες βρέθηκαν θετικοί. Από τις 6 το απόγευμα κηρύχθηκε σε έκτακτη κατάσταση η περιοχή και επιβλήθηκε προσωρινός αποκλεισμός”.\n«Καλούμε τους κατοίκους των χωριών του Δήμου Μύκης στην Ξάνθη να παραμείνουν στα σπίτια τους. Ο κίνδυνος εξάπλωσης είναι υψηλότατος», ανέφερε ο Νίκος Χαρδαλιάς κατά την ενημέρωση των συντακτών.\nΗ απόφαση αυτή ήρθε έπειτα από τη γνωστοποίηση πως ο 66χρονος που έχασε τη ζωή του ήταν κάτοικος χωριού (του Εχίνου) του συγκεκριμένου Δήμου, και την καταγραφή εννέα κρουσμάτων κορωνοϊού και μετά από το αποτέλεσμα των μαθηματικών μοντέλων που “έτρεξε” η γ.γ. Πολιτικής Προστασίας. Έχουν ληφθεί όλα τα μέτρα για την τροφοδοσία των κατοίκων τόνισε ο κ. Χαρδαλιάς.\n«Το Γενικό Νοσοκομείο Ξάνθης, με λύπη ανακοινώνει ότι το ένα επιβεβαιωμένο περιστατικό covid-19 από τη περιοχή του Δήμου Μύκης, κατέληξε. Η Διοίκηση και το προσωπικό του Νοσοκομείου μας εκφράζουν τα συλλυπητήρια στους οικείους του”. Στην Ξάνθη έχουν καταγραφεί συνολικά οχτώ επιβεβαιωμένα κρούσματα κορωνοϊού, εκ των οποίων τα τέσσερα στην πόλη, τρεις στην ορεινή ζώνη και ένα στη Διομήδεια», σύμφωνα με πληροφορίες από το newpost.gr


Την ώρα που οι φίλοι του επιτέθηκαν στους αστυνομικούς, εκείνος τραβούσε video (vid) - Lamianow.gr\nΤην επίθεση στους αστυνομικούς που πήγαν να κάνουν έλεγχο για τήρηση των μέτρων, κατέγραψε ένας φίλος των νεαρών.\n25/11/2020, 11:13:43 ΠΜ\nΔιαστάσεις φαίνεται πως παίρνει το περιστατικό που συνέβη χθες το απόγευμα στην Ευαγγελίστρια Θεσσαλονίκης.\nΘυμίζουμε πως εκεί ήταν κάποιοι νεαροί, οι οποίοι σύμφωνα με τα όσα έχουν δει το φως της δημοσιότητας, έπαιζαν ποδόσφαιρο και έγινε καταγγελία για την τήρηση των μέτρων για τον περιορισμό της εξάπλωσης του κορονοϊού.\nΌταν έφτασαν στο σημείο λοιπόν, οι συστάσεις τους όχι μόνο δεν εισακούστηκαν, αλλά δέχθηκαν και την επίθεση από τους παρευρισκόμενους, με αποτέλεσμα να ζητήσουν ενισχύσεις.\nΑρχικά έγιναν 4 προσαγωγές, ενώ λίγη ώρα αργότερα ακολούθησαν άλλες 2, με τα 6 συνολικά άτομα να οδηγούνται στο Αστυνομικό Τμήμα Νεάπολης Συκεών.\nΤο είχαν σε video\nΣύμφωνα με το thestival λοιπόν, κατά τον σωματικό έλεγχο που τους έγινε στο τμήμα, διαπιστώθηκε πως το όλο περιστατικό είχε καταγραφεί σε video, διάρκειας περίπου τριάμισι λεπτών όπου φαίνονται ξεκάθαρα τα πρόσωπα των δραστών της επίθεσης.


Το θέμα της διεξαγωγής των εκλογών στην Ένωση Λειτουργών Μέσης Εκπαίδευσης Τρικάλων αναμένεται να συζητηθεί εκ νέου στη συνεδρίαση της επόμενης Τρίτης\nΟι απουσίες που προέκυψαν κατά τη συνεδρίαση της διοίκησης της Ένωσης Λειτουργών Μέσης Εκπαίδευσης Τρικάλων στάθηκαν εμπόδιο στην λήψη απόφασης για τον ορισμό της ημερομηνίας των εκλογών για την ανάδειξη του νέου Δ.Σ. και της εξελεγκτικής επιτροπής.\nΑν και κατατέθηκαν ορισμένες προτάσεις για πιθανές ημερομηνίες διεξαγωγής των εκλογών, το θέμα μετατέθηκε για να συζητηθεί την ερχόμενη εβδομάδα και συγκεκριμένα την ερχόμενη Τρίτη στη νέα συνεδρίαση.\nΩστόσο τα περιθώρια για τις εκλογές των καθηγητών στενεύουν μιας και σύμφωνα με το καταστατικό, οι αρχαιρεσίες θα πρέπει να έχουν διεξαχθεί μέχρι και τα τέλη Νοεμβρίου. Τα τελευταία χρόνια βέβαια υπάρχει καμιά ανοχή, μιας και οι αρχαιρεσίες διεξάγονται στις αρχές του Δεκεμβρίου.\nΚάτι ανάλογο αναμένεται να ισχύσει και φέτος με τις εκλογές να πραγματοποιούνται το αργότερο μέχρι και τις 10 Δεκεμβρίου. Αυτό βέβαια θα αποφασιστεί την ερχόμενη εβδομάδα κατά την συζήτηση του θέματος στη συνεδρίαση του διοικητικού συμβουλίου της ΕΛΜΕΤ.\nΜέχρι στιγμής πάντως το ενδιαφέρον γύρω από υποψηφιότητες είναι έντονο, καθώς αρκετοί εκπαιδευτικοί, μέλη παρατάσεων εκφράζουν το ενδιαφέρον τους να κατέλθουν και να διεκδικήσουν την ψήφο των συναδέλφων τους.


Καιρός: καταρρακτώδεις βροχές και ισχυρές καταιγίδες την Παρασκευή | Καιρός | ANT1 News\nΕιδήσεις /ΚαιρόςΔημοσίευση: 21 Νοεμβρίου 2019 17:59\nΚαιρός: καταρρακτώδεις βροχές και ισχυρές καταιγίδες την Παρασκευή\nΣυνεχίζεται και σήμερα το κύμα της κακοκαιρίας που πλήττει τη χώρα. Ποιες περιοχές θα βρεθούν στο «κόκκινο».\nΤο κύμα κακοκαιρίας που πλήττει τη χώρα μας θα συνεχίσει να μας απασχολεί και σήμερα Παρασκευή. Συγκεκριμένα, στην ανατολική χώρα, περιμένουμε τοπικές βροχές και σποραδικές καταιγίδες, οι οποίες θα είναι κατά τόπους ισχυρές στην ανατολική Κρήτη και τις ανατολικές Κυκλάδες, στα νησιά του ανατολικού Αιγαίου και τα Δωδεκάνησα, στα ανατολικά τμήματα της κεντρικής Μακεδονίας (περιοχή Χαλκιδικής), στην ανατολική Μακεδονία, τη Θράκη, στα νησιά του βόρειου Αιγαίου και πιθανώς πρόσκαιρα στις Σποράδες. Τα φαινόμενα βαθμιαία από τα δυτικά και τα νότια θα εξασθενήσουν.\nΟι άνεμοι θα πνέουν από δυτικές διευθύνσεις 3 με 5 μποφόρ και στο βόρειο Αιγαίο βόρειοι βορειοανατολικοί μέχρι 6 μποφόρ. Η θερμοκρασία θα σημειώσει μικρή πτώση στα ανατολικά.\nΣτην Αττική αναμένονται νεφώσεις με τοπικές βροχές και σποραδικές καταιγίδες, πιθανώς πρόσκαιρα ισχυρές τις πρώτες πρωινές ώρες. Τα φαινόμενα βαθμιαία θα εξασθενήσουν και ο καιρός θα βελτιωθεί. Οι άνεμοι από δυτικές διευθύνσεις 3 με 5 μποφόρ. Η θερμοκρασία από 15 έως 20 βαθμούς Κελσίου.\nΣτη Θεσσαλονίκη θα έχουμε νεφώσεις με τοπικές βροχές και σποραδικές καταιγίδες με εξασθένηση από το βράδυ. Οι άνεμοι από βόρειες διευθύνσεις 3 με 5 μποφόρ. Η θερμοκρασία από 14 έως 17 βαθμούς Κελσίου.\nΣτη Μακεδονία και τη Θράκη, περιμένουμε σε ότι αφορά τη δυτική Μακεδονία λίγες νεφώσεις, με κατά τόπους περιορισμένη ορατότητα τις πρωινές και βραδινές ώρες. Στις υπόλοιπες περιοχές νεφώσεις με βροχές και καταιγίδες κατά τόπους ισχυρές, στα ανατολικά τμήματα της κεντρικής Μακεδονίας (περιοχή Χαλκιδικής), στην ανατολική Μακεδονία και τη Θράκη. Τα φαινόμενα το βράδυ από τα δυτικά σταδιακά θα εξασθενήσουν. Οι άνεμοι βόρειοι βορειοανατολικοί 4 με 5 μποφόρ και στο Θρακικό ανατολικοί μέχρι 6 μποφόρ. Η θερμοκρασία από 9 έως 17 βαθμούς Κελσίου. Στη δυτική Μακεδονία 3 με 4 βαθμούς χαμηλότερη.\nΣτα νησιά του Ιονίου, την Ήπειρο, τη δυτική Στερεά και τη δυτική Πελοπόννησο, θα έχουμε λίγες νεφώσεις παροδικά αυξημένες. Κατά τόπους περιορισμένη ορατότητα τις πρωινές και βραδινές ώρες. Οι άνεμοι από δυτικές διευθύνσεις 3 με 5 μποφόρ. Η θερμοκρασία από 12 έως 20 βαθμούς Κελσίου. Στην Ήπειρο 3 με 4 βαθμούς χαμηλότερη.\nΣτη Θεσσαλία, την ανατολική Στερεά, την Εύβοια και την ανατολική Πελοπόννησο, θα έχουμε νεφώσεις με τοπικές βροχές και σποραδικές καταιγίδες, οι οποίες πιθανώς να είναι πρόσκαιρα ισχυρές τις πρώτες πρωινές ώρες στην ανατολική Στερεά και τη νότια Εύβοια και μέχρι αργά το απόγευμα στις Σποράδες. Τα φαινόμενα από τα νότια σταδιακά θα εξασθενήσουν και ο καιρός θα βελτιωθεί. Οι άνεμοι από δυτικές διευθύνσεις 3 με 5 μποφόρ. Στα βόρεια από βόρειες διευθύνσεις με την ίδια ένταση. Η θερμοκρασία από 12 έως 20 βαθμούς Κελσίου.\nΣτις Κυκλάδες και την Κρήτη, θα έχουμε λίγες νεφώσεις με βροχές και καταιγίδες οι οποίες μέχρι τις πρώτες πρωινές ώρες κυρίως στα ανατολικά τμήματα θα είναι κατά τόπους ισχυρές. Τα φαινόμενα σταδιακά από τα δυτικά θα εξασθενήσουν. Οι άνεμοι από δυτικές διευθύνσεις 3 με 5 μποφόρ. Η θερμοκρασία από 15 έως 21 βαθμούς Κελσίου.\nΣτα νησιά του ανατολικού Αιγαίου και τα Δωδεκάνησα, αναμένονται νεφώσεις με βροχές και καταιγίδες οι οποίες μέχρι το μεσημέρι θα είναι κατά τόπους ισχυρές. Οι άνεμοι, στα νότια, νότια νότιοι νοτιοδυτικοί 4 με 5 μποφόρ και στα βόρεια ανατολικοί βορειοανατολικοί πρόσκαιρα μέχρι 6 μποφόρ. Η θερμοκρασία από 15 έως 22 βαθμούς Κελσίου. Στα βόρεια 2 με 3 βαθμούς χαμηλότερη.\nΠρόγνωση καιρού για το Σάββατο 23 Νοεμβρίου\nΤο Σάββατο, αναμένονται νεφώσεις παροδικά αυξημένες στα δυτικά, τα βόρεια, τα νησιά του ανατολικού Αιγαίου και τα Δωδεκάνησα, όπου θα σημειωθούν τοπικές βροχές. Πιθανότητα μεμονωμένων καταιγίδων στο Ιόνιο, το βόρειο και το ανατολικό Αιγαίο. Λίγα χιόνια στα βόρεια ορεινά. Στην υπόλοιπη χώρα λίγες πρόσκαιρες νεφώσεις.\nΟι άνεμοι θα πνέουν στα δυτικά νοτιοανατολικοί 4 με 5 και βαθμιαία στο Ιόνιο τοπικά 6 μποφόρ. Στα ανατολικά μεταβλητοί 3 με 4 και στο βόρειο Αιγαίο βορειοανατολικοί 4 με 5 μποφόρ. Η θερμοκρασία θα σημειώσει μικρή πτώση στα βόρεια.\nΕΝΟΤΗΤΕΣ βροχές, καταιγίδες, ΕΙΔΗΣΕΙΣ, ΕΙΔΗΣΕΙΣ ΣΗΜΕΡΑ, ΝΕΑ, ΚΑΙΡΟΣ


Ο Σαμαράς πέταξε το «μπαλάκι» των εκλογών σε Βενιζέλο-Κουβέλη | ENA CHANNEL\nΟ Σαμαράς πέταξε το «μπαλάκι» των εκλογών σε Βενιζέλο-Κουβέλη\nΕΠΙΚΑΙΡΑ ΚΟΙΝΩΝΙΑ ΠΟΛΙΤΙΚΑ — 16 Ιουνίου 2013\nΜήνυμα προς τους κυβερνητικούς του εταίρους έστειλε ο πρωθυπουργός, Αντώνης Σαμαράς με την ομιλία του στο προσυνέδριο της Ν.Δ. στο Ναύπλιο.\n«Κανείς δεν θα μας εγκλωβίσει σε έκτακτες εκλογές. Άλλοι να προσέχουν. Όποιος χρεωθεί τις έκτακτες εκλογές θα το μετανιώσει. Και αυτοί δεν θα είμαστε εμείς. Εμείς κάναμε προτάσεις απεμπλοκής» ανέφερε χαρακτηριστικά ο Αντώνης Σαμαράς.\nΟ Πρωθυπουργός, τόνισε με σαφήνεια ότι «καμία συμμαχία βολεμένων δεν σταματάει», σημειώνοντας ότι οι μεταρρυθμίσεις στο δημόσιο τομέα θα προχωρήσουν. Το ζήτημα όπως είπε χαρακτηριστικά ο Αντώνης Σαμαράς είναι: «Ποιος θα χρεωθεί το μπλοκάρισμα των μεταρρυθμίσεων. Εμείς πάντως δεν θα το χρεωθούμε. Και όποιος το χρεωθεί θα το μετανιώσει».\nΟ Πρωθυπουργός διεμήνυσε ότι: «Δεν θα αφήσουμε να υπάρξει αστάθεια. Η δημοκρατία δεν εκβιάζεται». Αναφερόμενος στο κλείσιμο της ΕΡΤ και την θύελλα αντιδράσεων που έχει προκαλέσει τόσο σε ΠΑΣΟΚ και ΔΗΜΑΡ, όσο και στα άλλα κόμματα της αντιπολίτευσης, είπε: « Η ΕΡΤ δεν είναι η αίτια, δεν είναι το πρόβλημα, είναι το πρόσχημα να σταματήσουν οι μεταρρυθμίσεις».\n«Άρχισε. Δεν σταματάει. Αυτό που ξεκίνησε δεν μπορεί να πάει πίσω. Τώρα το καταλαβαίνουν όλοι σιγά σιγά», επανέλαβε αρκετές φορές στην ομιλία του από το βήμα του Προσυνεδρίου στο Ναύπλιο, ο κ. Σαμαράς μιλώντας για τις μεταρρυθμίσεις στο δημόσιο. «Ένα είναι το μείζον θέμα. Αν θα τολμήσουμε μεταρρυθμίσεις ή θα σερνόμαστε στις μεταρρυθμίσεις που μας επιβάλλουν απ ‘έξω. Αν θα κάνουμε αυτό που πρέπει ή θα τα αναβάλλουμε από ατολμία».


10. Μάικ Τσίρμπες\nΌταν το καλοκαίρι μετακόμιζε στο Τελ Αβίβ ο Γερμανός σέντερ παρέα με τον Κουίνσι Μίλερ, πολλοί πιστεύαμε ότι η Μακάμπι έκανε μια έξυπνη διπλή κίνηση, η οποία θα μετέτρεπε σε δικά της όπλα ένα μεγάλο κομμάτι της δύναμης πυρός του περσινού πολύ ανταγωνιστικού Ερυθρού Αστέρα. Και οι δύο απογοήτευσαν, κι αν ο Αμερικανός έμεινε εκτός όλη τη χρονιά λόγω τραυματισμού, οι λόγοι της αποτυχίας του Τσίρμπες στη Μακάμπι ήταν καθαρά αγωνιστικοί. Ο δυναμικός σέντερ δεν κατάφερε σε καμία περίπτωση να αποκτήσει στο Ισραήλ έναν ρόλο ανάλογης βαρύτητας με αυτόν που είχε στο Βελιγράδι, και παρότι τα στατιστικά του σε κάποιες περιπτώσεις ήταν ακόμα και καλύτερα από την περασμένη σεζόν (fg%, ft%), τελείωσε τη σεζόν ως δανεικός στο Μόναχο. Καμία σχέση η φοβισμένη φετινή εικόνα του, με τον περσινο σέντερ... «μασίστα». Λιγότερα ριμπάουντ, κλεψίματα, ασίστ, κοψίματα και γενικώς μειωμένη επίδραση στο παιχνίδι. Φυσικά μεγάλο ρόλο έπαιξε η ακραία ανομοιογένεια που παρουσίασε φέτος η «ομάδα του λαού».\n9. Σόνι Γουίμς\nΌταν η Μακάμπι υπέγραφε τον Αμερικανό σούπερ σταρ της Ευρωλίγκα, έβλεπε στο πρόσωπό του έναν παίκτη που μπορεί να την πάρει από το χέρι και να την οδηγήσει σε ένα φάιναλ φορ. Αντ’ αυτού, ο Γουίμς εμφάνισε τα χαμηλότερα νούμερα στην έως τώρα καριέρα του, σημειώνοντας αρνητικό ρεκόρ στον μέσο όρο πόντων του στη διοργάνωση, με μόλις 11.6. Το 58.5 fg% που είχε φέτος, παρότι είναι το υψηλότερο του στην Ευρωλίγκα, δεν αρκεί για να δικαιώσει τις προσδοκίες που είχαμε όλοι από αυτόν.\n8. Βίκτορ Κλαβέρ\nΤο καλοκαιρινό σίριαλ του Παναθηναϊκού, το οποίο τελικά δεν είχε θετική κατάληξη για την ομάδα της Αθήνας. Ο Κλαβέρ προτίμησε την παλινόστηση για χάρη της Μπαρτσελόνα και θα λέγαμε ότι η εξέλιξη της χρονιάς δεν δικαίωσε ούτε τον ίδιο, ούτε την ομάδα του. Λαμβάνοντας ωστόσο υπόψην τι συνέβη φέτος στον Παναθηναϊκό από τα πλει οφς της διοργάνωσης και μετά, δεν θα το πούμε. Αυτό δε σημαίνει ωστόσο ότι ο Κλαβέρ έκανε μια καλή σεζόν, αντιθέτως. Χειρότερος σε όλες τις στατιστικές κατηγορίες φέτος σε σχέση με πέρσι, σε δυο σεζόν όπου μάλιστα είχε τον ίδιο προπονητή, συνεπώς κι ένα ελαφρυντικό λιγότερο. Μα, 6π. μ.ο βρε αγάπη μου;\n7. Αλεσάντρο Τζεντίλε\nΆλλο ένα... Παναθηναϊκό σίριαλ. Ο παίκτης που αποτέλεσε τη μεγάλη ελπίδα μιας ολόκληρης μπασκετικής γενιάς για την Ιταλία, έφευγε από το «τοξικό» περιβάλλον του Μιλάνο στα 24 του για να αναστήσει την καριέρα του στον Παναθηναϊκό. Σκεπτόμενοι αυτή την φράση εκ των υστέρων, δηλαδή τώρα, φαντάζει από μόνη της γεμάτη αντιφάσεις. Όταν ο Τζεντίλε ερχόταν στον ΠΑΟ ωστόσο, έμοιαζε με μία κίνηση win – win. Εκ των υστέρων αποδείχθηκε Lose – lose καθώς οι «πράσινοι» ανακάτεψαν την κατανομή των ρόλων τους εις βάθος για χάρη του Ιταλού, έχασαν πολύτιμο χρόνο σε αυτό το κομμάτι, ενώ το τέλος της σεζόν βρήκε τον ίδιο στη Χάποελ του Ισραήλ. Οποιαδήποτε αναφορά σε στατιστικά, κρίνεται περιττή.\n6. Νικ Καλάθης\nΟ από πάνω κύριος, τον χαρακτήρισε φεύγοντας ως «αδερφό», «καλύτερο συμπαίκτη» που είχε ποτέ, ή κάτι τέτοιο τέλοσπάντων. Και πράγματι ο Νικ για ένα μέρος της σεζόν δικαιολογούσε τα αγωνιστικά κομπλιμέντα και το τεράστιο συμβόλαιό του, όντας όχι μόνο ο καλύτερος παίκτης της ομάδας του, αλλά κι όλης της διοργάνωσης στη θέση του. Κάπου εκεί, επήλθε το ολικό μπλακ άουτ. Η φρικώδης αδυναμία του στο σουτ έφερε απανωτά under στην αντιμετώπισή του και διάφορα αμυντικά συστήματα που προσέφεραν στους αντιπάλους τη δυνατότητα να χρησιμοποιούν πέντε παίκτες, για να μαρκάρουν τέσσερις. Βασική αιτία κατά την άποψή μου της φετινής πορείας του Παναθηναϊκού, τόσο στις καλές, όσο και στις κακές στροφές της σεζόν. Σε όλη τη σεζόν είχε 24% στα τρίποντα, στο 50% στις βολές (παναγία μου σώσε άνθρωπέ μου), ενώ δεν μπήκε ποτέ στο γήπεδο στη σειρά με την Φενέρ, κατά την προσφιλή του συνήθεια να εξαφανίζεται στα μεγάλα ματς.\n5. Πάτρικ Γιανγκ\nΟλημερίς τον χτίζουνε, τη νύχτα τον γκρεμίζουν. Δύο χρόνια τώρα Γιανγκ ακούμε και Γιανγκ δεν βλέπουμε. Δεν τον έχω δει πολύ πριν τον Ολυμπιακό, δυσκολεύομαι όμως να πιστέψω ότι ήταν όντως τόσο καλός παίκτης. Πράγματι εντυπωσιακά τα μούσκουλα, αλλά ακόμα πιο εντυπωσιακό ότι ολη την χρονιά φαίνεται πιο αδύναμος από κάθε ματς-απ του. Οι προσδοκίες ήταν τεράστιες όταν δύο καλοκαίρια πριν υπέγραφε στον Ολυμπιακό, μέχρι και για τον «Χάουαρντ της Ευρώπης» είχαμε διαβάσει. Ωπ, για στάσου, αυτός ο χαρακτηρισμός ίσως και να μην ήταν τόσο αποτυχημένος τελικά. Ο Ολυμπιακός τον έχει στηρίξει πολύ μετά τον ομολογουμένως σοβαρό τραυματισμό, αλλά ο ίδιος δεν έχει δείξει απολύτως τίποτα.\n4. Ταϊρίς Ράις\nΟ κοντοστούπης πόιντ γκαρντ της Μπαρτσελόνα ποτέ δεν ήταν αυτό που λέμε «εγγύηση επιτυχίας». Έχοντας όμως στο βιογραφικό του ένα βραβείο mvp σε φάιναλ φορ, εκ των πραγμάτων ακολουθείται από αρκετά υψηλές προσδοκίες. Τέτοιες θα είχαν και για φέτος οι άνθρωποι που τον επέλεξαν ως βασικό «άσο» για την Μπάρτσα, με τα γνωστά καταστροφικά όπως αποδείχθηκαν αποτελέσματα. Η εικόνα της ομάδας ήταν τραγική σε όλα τα μήκη και τα πλάτη του γηπέδου, ο Μπαρτζώκας συχνά – πυκνά ήθελε να του πετάξει τον Όλεσον στο κεφάλι και ο Ταϊρίς (λογικά) δε θα συνεχίσει στη Βαρκελώνη για δεύτερη χρονιά.\n3. Αντρέα Μπαρνιάνι\nΤο καλοκαίρι η Μπασκόνια έψαχνε τρόπο να γεμίσει τα παπούτσια του κορυφαίου πέρσι Γιάννη Μπουρούση, που μετακόμισε στην Αθήνα και αποφάσισε να φέρει πίσω στην Ευρώπη τον Ιταλό σέντερ. Η απόκτησή του από τους Βάσκους προκάλεσε έκπληξη και διθυραμβικά σχόλια, αλλά τα ριμπάουντ του Ιταλού τη φετινή χρονιά, ήταν λιγότερα από τους τραυματισμούς του. Του τελευταίους τρεις περίπου μήνες βρίσκεται ουσιαστικά εκτός πλάνων, και η ομάδα του ψάχνει τρόπο να λύσει από φέτος το συμβόλαιό του, που λήγει το καλοκαίρι του ’18. Ισως η απογοήτευση της χρονιάς. Φέτος είχε 8.8 πόντους και λιγότερα από 2 ριμπάουντ μ.ο.\n2. Τζέιμς Άντερσον\nΗ προηγούμενη σεζόν του στην Ευρωλίγκα, ήταν με τη φανέλα της Ζαλγκίρις το 2014-15 και ήταν φανταστική. Ο Άντερσον είχε 14.5π, 5.1 ριμπ και 2.5 ασ. Μεσολάβησε η επιστροφή του για μια σεζόν στο NBA για λογαριασμό του Σακραμέντο και από φέτος επέστρεψε στην Ευρώπη μετά βαΐων και κλάδων για τη Νταρουσάφακα. Η προσθήκη του το καλοκαίρι θεωρήθηκε κίνηση πολύ υψηλής ποιότητας, ωστόσο ο Άντερσον δεν κατάφερε να αποκτήσει ηγετικό ρόλο στη Νταρού τελειώνοντας με 9.2π και 3.5 ριμπ. Δεδομένα περίμεναν πολλά περισσότερα από εκείνον στην Νταρουσάφακα.\nΟ άνθρωπος ήταν νο 1 στο ντραφτ του 2013. Ήρθε στην Ευρώπη τον Ιανουάριο αφού πέρασε και δεν ακούμπησε από Κλίβελαντ, Μινεσότα και Τορόντο και παίζει περίπου 6’ ανά αγώνα στη Φενέρ, προσφέροντας 1.3π, 1ριμπ και τίποτα άλλο. Δεν ξέρω αν θα έχει την υπομονή και την εμπιστοσύνη τόσο ο ίδιος όσο και ο Ζοτς να συνεχίσουν το πρότζεκτ Μπένετ – Φενέρ, ούτε τι μπορεί να βγεί από αυτό σε βάθος χρόνου, όμως για φέτος ο Καναδός παίρνει το βραβείο της απογοήτευσης της χρονιάς, χωρίς αντίπαλο.\nΠερισσότερα σε αυτή την κατηγορία: « Το χαμαλίκι που κερδίζει Στον αστερισμό των πολλών »


Έγκυος η Ρένα Μόρφη - Περιμένει το πρώτο της παιδί\nΈγκυος η Ρένα Μόρφη – Περιμένει το πρώτο της παιδί\nby Μαίρη Φρέση 6 Μαρτίου, 2021, 5:27 μμ 13 Views\nΣε πελάγη ευτυχίας φαίνεται πως πλέει η γνωστή τραγουδίστρια Ρένα Μόρφη καθώς σε λίγους μήνες θα φέρει στον κόσμο το πρώτο της παιδί.\nΣύμφωνα με το πρωτοσέλιοδο της Real Life, η Ρένα Μόρφη και ο σύζυγός της Ορέστης Φαληρέας βιώνουν τους πιο ευτυχισμένους μήνες της ζωής τους. Η γλυκιά τραγουδίστρια είναι έγκυος και μάλιστα βρίσκεται σε προχωρημένη εγκυμοσύνη.\nΗ Ρένα Μόρφη, που έχει γίνει γνωστή ώς “Σούλη Ανατολή” αυτή την περίοδο συμπαρουσιάζει την εκπομπή “Μουσικό Κουτί” στην ΕΡΤ μαζί με το Νίκο Πορτοκάλογλου. Ανυπομονεί να γίνει μητέρα και να σφίξει στην αγκαλιά της το πρώτο της παιδάκι.\nΓια πρώτη φορά μαμά έγινε η Ρένα Μόρφη\nBaby Boom για τη Νάντια Μπουλέ - Περιμένει το πρώτο της παιδί\nΠασίγνωστο ζευγάρι περιμένει το πρώτο του παιδί και δεν το πήρε κανείς χαμπάρι - Το…\nΡένα Βλαχοπούλου: Ήταν πράγματι έγκυος στην "Κόμισσα της Κέρκυρας";\nΕιρήνη Μερκούρη: Έγκυος στο πρώτο της παιδί\nGNTM: Η παρολίγον νικήτρια του GNTM 1 περιμένει το πρώτο της παιδάκι!\nρενα μορφηρενα μορφη εγκυος\nPrevious article Έκτακτη ενίσχυση 1.000 ευρώ στο λιανεμπόριο\nNext article Masterchef αποχώρηση 6/03: Δάκρυα, μαγειρική και μια απρόσμενη αποχώρηση σήμερα


Συνεχίζονται οι μαζικές διαδηλώσεις και συγκρούσεις στη Βραζιλία – Εκτενής ενημέρωση | Κόκκινος Τύπος\n← Να τους γυρίσει μπούμερανγκ το τελεσίγραφο – ΟΛΟΙ ΣΤΗΝ ΕΡΤ!\nΕρντογάν και Χρυσή Αυγή θέλουν οριστική διχοτόμηση της Κύπρου και διπλή ένωση με τις «μητέρες πατρίδες» →\nΣυνεχίζονται οι μαζικές διαδηλώσεις και συγκρούσεις στη Βραζιλία – Εκτενής ενημέρωση\nΕκατοντάδες χιλιάδες διαδηλωτές πλημμύρισαν τις κεντρικές λεωφόρους του Ρίο ντε Τζανέιρο, του Σάο Πάολο και δεκάδων ακόμα μικρότερων πόλεων της Βραζιλίας προχθές 20 Ιουνίου, δίνοντας συνέχεια στις μαζικές και μαχητικές λαϊκές διαδηλώσεις, που ξεκίνησαν ως διαμαρτυρία για την αύξηση στις τιμές των εισιτηρίων των λεωφορείων.\nΟι τοπικές κυβερνήσεις των δύο μεγαλύτερων βραζιλιάνικων πόλεων του Ρίο και του Σάο Πάολο, σε συνεννόηση με την ομοσπονδιακή κυβέρνηση του Εργατικού Κόμματος (PT) της Dilma Rousseff, ανέστειλαν τις αυξήσεις σε μια προσπάθεια να εκτονώσουν την κοχλάζουσα λαϊκή οργή. Μια σειρά από μικρότερες πόλεις που είχαν επίσης αυξήσει τις τιμές τις επανέφεραν πλήρως ή μερικώς, μια μέρα νωρίτερα.\nΠαρ’ όλα αυτά οι προχθεσινές διαδηλώσεις ήταν οι μεγαλύτερες που έγιναν στην χώρα από την έναρξη των κινητοποιήσεων, δύο εβδομάδες πριν, με τους διαδηλωτές να καταγγέλλουν την κοινωνική ανισότητα, την πολιτική διαφθορά και τις κρατικές δαπάνες για το Παγκόσμιο Κύπελλο και άλλα δαπανηρά αθλητικά θεάματα και όχι για την παιδεία και την υγεία.\nΗ στρατιωτική αστυνομία κάνει λόγο για 300.000 διαδηλωτές στο Ρίο, αλλά σίγουρα ο αριθμός τους ήταν κατά πολύ μεγαλύτερος.\nΗ αστυνομία επιτέθηκε στους εκατοντάδες χιλιάδες διαδηλωτές του Ρίο με λύσσα, χρησιμοποιώντας δακρυγόνα, χειροβομβίδες κρότου λάμψης και πλαστικές σφαίρες. Στην καταστολή συμμετείχαν επίσης έφιπποι αστυνομικοί. Συγκρούσεις σημειώθηκαν επίσης και στην πρωτεύουσα Μπραζίλια, όπου για την φύλαξη του Προεδρικού Μεγάρου (Palacio do Planalto) χρησιμοποιήθηκαν και δυνάμεις του στρατού. Ισχυρές δυνάμεις της αστυνομίας αναπτύχθηκαν και σε άλλα κτήρια υψηλής σημασίας, ενώ αριθμός των διαδηλωτών ήταν τουλάχιστον 30.000. Συγκρούσεις σημειώθηκαν όταν διαδηλωτές εισέβαλαν για λίγο στο κτίριο του Υπουργείου Εξωτερικών της Βραζιλίας.\nΣυγκρούσεις έγιναν επίσης στο Sao Paulo, στο Campina και στο Salvador στη βορειοανατολική πολιτεία Bahia.\nΣύμφωνα με την καθημερινή εφημερίδα Estado de São Paulo, η ομοσπονδιακή κυβέρνηση διέταξε τη Βραζιλιάνικη Υπηρεσία Πληροφοριών (ABIN) να ξεκινήσει μια μεγάλη επιχείρηση παρακολούθησης των διαδικτυακών επικοινωνιών και των μέσων κοινωνικής δικτύωσης με σκοπό να ανακαλύψουν όσους συμμετέχουν στην οργάνωση των διαδηλώσεων και την κατεύθυνση που θα πάρουν αυτές.\nΤην Τετάρτη 19 Ιουνίου, περίπου 80.000 εργαζόμενοι και νεολαίοι διαδήλωσαν έξω από το ποδοσφαιρικό γήπεδο της πόλης Fortaleza, μιας παραλιακής πόλης στην Βορειοανατολική Βραζιλία, τρείς μόλις ώρες πριν την έναρξη του αγώνα Μεξικό-Βραζιλία στα πλαίσια του Κυπέλλου Συνομοσπονδιών, της οργάνωσης – πρόβας για το Παγκόσμιο Κύπελλο του 2014.\nΟι αγώνες είναι στο επίκεντρο των διαδηλώσεων καθώς μεγάλα τμήματα της βραζιλιάνικης κοινωνίας είναι εξοργισμένα με το κόστος τους, το οποίο εκτιμάται στα 12,6 δισεκατομμύρια δολάρια, τα οποία δαπανώνται για νέα γήπεδα και άλλες υποδομές που δεν έχουν σε τίποτα να κάνουν με τις πιεστικές ανάγκες του μέσου Βραζιλιάνου. Πολλοί από τους διαδηλωτές κρατούσαν πλακάτ που έγραφαν “Περισσότερο ψωμί, λιγότερα τσίρκο!”, “Όταν το παιδί σου αρρωστήσει πήγαινέ το σε ένα στάδιο”, “Θέλουμε νοσοκομεία και σχολεία, που να πληρούν τα πρότυπα της FIFA”\nΣυγκρούσεις μεταξύ της αστυνομίας και των διαδηλωτών σημειώθηκαν στη Fortaleza, όταν οι τελευταίοι έσπασαν την “κόκκινη γραμμή” που είχε οριστεί 2 χιλιόμετρα περιμετρικά του γηπέδου, σύμφωνα με τους σχετικούς κανονισμούς της FIFA.\nΟ Υπουργός Αθλητισμού Aldo Rebelo προειδοποίησε ότι η κυβέρνηση δεν θα ανεχθεί διαδηλώσεις που διαταράσσουν την ομαλή διεξαγωγή των αγώνων του Κυπέλλου Συνομοσπονδιών. Ο Revelo -που είναι μέλος του ΚΚ της Βραζιλίας, το οποίο στηρίζει την κυβέρνηση του PT- ανέφερε ότι γύρω από το περιβόητο στάδιο Maracaná στο Ρίο θα οριστεί μια περίμετρος ασφαλείας, που θα βρίσκεται υπό τον έλεγχο των Ένοπλων Δυνάμεων της χώρας. “Δεν υπάρχει δυνατότητα να πραγματοποιηθεί οποιαδήποτε διαδήλωση κοντά στο στάδιο” δήλωσε, προσθέτοντας πως “υπάρχουν άνθρωποι που θέλουν να εκμεταλλευτούν αυτά τα γεγονότα για προβάλουν τα παράπονά τους.”\nΟι αρχικές διαδηλώσεις οργανώθηκαν από το “Κίνημα Ελευθέρου Εισιτήριου”, το οποίο αποτελείτε από μερικές δεκάδες μέλη και πραγματοποιεί διάφορες μικρές διαδηλώσεις από το 2005. Φέτος όμως ο συνδυασμός της αύξησης των τιμών των εισιτηρίων, η αυξανόμενη δυσαρέσκεια για την εκτόξευση του πληθωρισμού και η στασιμότητα της οικονομικής ανάπτυξης οδήγησαν σε λαϊκή έκρηξη.\nΗ έλλειψη συγκεκριμένου προγράμματος ή επαναστατικής ηγεσίας και η επικράτηση των μεσοαστικών στρωμάτων έχει αφήσει αυτό το κίνημα ανοικτό σε διάφορες επιρροές, ακόμα και από την δεξιά. Συνθήματα που αντιτίθενται σε όλα τα πολιτικά κόμματα και καταγγέλλουν την διαφθορά και την υψηλή φορολογία γίνονται όλο και πιο διαδεδομένα, ενώ οργανωμένες ομάδες κακοποιών επιτίθενται σε διαδηλωτές που κρατάνε πανό και πλακάτ αριστερών κομμάτων.\nΣτο Ρίο την Τετάρτη, μια ομάδα μερικών δεκάδων διαδηλωτών του Ενοποιημένου Εργατικού Κέντρου (CUT), της συνδικαλιστικής συνομοσπονδίας που είναι πιο κοντά στην κυβέρνηση του Εργατικού Κόμματος, δέχθηκε επίθεση, τα μέλη της χτυπήθηκαν και τα πανό τους καταστράφηκαν.\nΣτο Σάο Πάολο, στοιχεία που στα ΜΜΕ αναφέρονται ως “εθνικιστές” επιτέθηκαν σε μέλη αριστερών κομμάτων, τους πήρανε τα πανό και τις σημαίες τους και τα έκαψαν.\nΗ πολιτική σύγχυση και η ικανότητα των ακροδεξιών να την εκμεταλλεύονται είναι μια από τις “παρενέργειες” της δεκαετούς κυριαρχίας του κυβερνώντος Εργατικού Κόμματος, ενός διεφθαρμένου πολιτικού μηχανισμού που ψευδώς ισχυρίζεται πως εκπροσωπεί την εργατική τάξη και της ενσωμάτωσης των εργατικών συνδικάτων στο κρατικό μηχανισμό. Τα συνδικάτα δεν έχουν παίξει κανέναν αξιοσημείωτο ρόλο στις τελευταίες κινητοποιήσεις.\nΗ επαναφορά των τιμών των εισιτηρίων στα προηγούμενα επίπεδα στοχεύει στο “κλείσιμο” του ζητήματος που προκάλεσε την λαϊκή έκρηξη. Αυτό όμως δεν βελτιώνει τις κοινωνικές συνθήκες. Οι αρχές του Σάο Πάολο και του Ρίο ντε Τζανέιρο κατέστησαν σαφές ότι τα κερδοσκοπικά συμφέροντα των ιδιωτικών εταιριών που διαχειρίζονται το σύστημα -και χρηματοδοτούν όλα τα μεγάλα κόμματα- θα προστατευθούν. Αντί για τις αυξήσεις των εισιτηρίων θα υπάρξουν περικοπές σε άλλους κοινωφελείς τομείς όπως η παιδεία και η υγεία.\n“Θα πρέπει να σφίξουμε το ζωνάρι”, δήλωσε ο κυβερνήτης του Σάο Πάολο Geraldo Alckmin του δεξιού αντιπολιτευόμενου κόμματος της Βραζιλιάνικης Σοσιαλδημοκρατίας (PSDB). “Αυτή είναι μια χειρονομία, ένα άνοιγμα”, είπε ο προερχόμενος από το Εργατικό Κόμμα δήμαρχος του Σάο Πάολο Fernando Haddad. Ο Haddad απείλησε να κάνει περικοπές σε υγεία και παιδεία, σε μια πόλη όπου έχουν την έδρα 21 δισεκατομμυριούχοι. Σε καμία περίπτωση κανένας από αυτούς του αξιωματούχος δεν πρότεινε καν να πληρώσουν οι πλούσιοι για αυτές τις βασικές υπηρεσίες.\nΣύμφωνα με δημοσιεύματα του τύπου, ο δήμαρχος του Σάο Πάολο που θεωρείται ανερχόμενο στέλεχος του εργατικού Κόμματος, πιέστηκε από την Rousseff να αναστείλει τις αυξήσεις και αντιστάθηκε μέχρι την τελευταία στιγμή. Από την πλευρά του ο δήμαρχος του Ρίο, Eduardo Paes του PMDB (Βραζιλιάνικο Δημοκρατικό Κίνημα) προειδοποίησε πως η επαναφορά των τιμών των εισιτηρίων στα προηγούμενα επίπεδα θα αναγκάσει την πόλη να μειώσει τις δαπάνες άλλων τομέων κατά 200 εκατομμύρια $.\nΑκόμα και πριν την αύξηση της τιμής των εισιτηρίων, ένας εργάτης στο Σάο Πάολο ή το Ρίο αμειβόμενος με τον κατώτατο μισθό πλήρωνε πάνω από το 20% του μισθού του για να πηγαινοέρχεται στη δουλειά του με κακοσυντηρημένα και υπερπλήρη λεωφορεία και τρένα.\nΤα εισιτήρια στο Σάο Πάολο είναι τα πιο ακριβά στην Λ. Αμερική, υψηλότερα και από ορισμένες πόλεις των ΗΠΑ. Στο Λος Άντζελες της Καλιφόρνια, για παράδειγμα με τον μέσο όρο των μισθών να είναι 5 φόρες μεγαλύτερο από αυτόν του Σάο Πάολο το εισιτήριο (1,35$) είναι ίσο με αυτό της βραζιλιάνικης πόλης. Επιπλέον σε αυτήν την μεγαλούπολη των 20 εκατομμυρίων κατοίκων, οι εργαζόμενοι περνούν ώρες σε λεωφορεία και τρένα και πολλοί πληρώνουν τέσσερα εισιτήρια την ημέρα.\nΗ υπαναχώρηση των κυβερνώντων στο θέμα των εισιτήριων θα αποδειχθεί μάταιη. Οι αιτίες της οργής νεολαίας και εργαζομένων, η ακραία κοινωνική ανισότητα σε συνδυασμό με την εκρηκτική άνοδο του κόστους ζωής και μια οικονομική ύφεση βρήκαν μόνο μια αρχική και περιορισμένη έκφραση στις μαζικές διαδηλώσεις της περασμένης εβδομάδας. Πίσω από αυτές τις συνθήκες είναι η παγκόσμια καπιταλιστική κρίση, η οποία προκαλεί κοινωνικές και πολιτικές αναταραχές σε όλον τον κόσμο, από την Αθήνα στο Κάιρο, από την Πόλη στη Μαδρίτη και τώρα στο Ρίο, το Σάο Πάολο και άλλες πόλεις της Βραζιλίας.\nΗ Rousseff προσπάθησε να παρουσιάσει τις διαδηλώσεις σαν ένα σύμπτωμα των επιτυχιών του της κυβέρνησης του Εργατικού Κόμματος. “Οι προσδοκίες έχουν αυξηθεί επειδή αλλάξαμε τη Βραζιλία”, είπε και στη συνέχεια προσέθεσε πως “οι πολίτες δηλώνουν ότι θέλουν περισσότερα και δικαιούνται περισσότερα”, αυτός ο ισχυρισμός που αναπαρήχθηκε από τον τύπο, δεν μπορεί να κρύψει το γεγονός ότι οι περιορισμένες βελτιώσεις στην ζωή όσων ζουν σε συνθήκες ακραίας φτώχειας συνοδεύτηκαν από την διεύρυνση του χάσματος ανάμεσα στην άρχουσα καπιταλιστική τάξη και τις εργαζόμενες μάζες.\nΥπάρχει προφανές σοκ σε όλα τα τμήματα του κατεστημένου και των πολιτικών εκπροσώπων του για την λαϊκή έκρηξη. Η καθημερινή εφημερίδα “Folha de São Paulo” σημειώνει πως: “Όλα πήγαιναν τόσο καλά και ξαφνικά βλέπουμε σε επανάληψη την πλατεία Ταχρίρ, χωρίς καμία προειδοποίηση, κανένα κρεσέντο”.\nΗ Rousseff ακύρωσε την Πέμπτη την προγραμματισμένο ταξίδι της στην Ιαπωνία και συγκάλεσε έκτακτη σύσκεψη με τους υπουργούς της το πρωί της Παρασκευής για να συζητήσουν την λήψη μέτρων για το περιορισμό των κινητοποιήσεων.\n(το παραπάνω δεν είναι “ακριβής μετάφραση” του άρθρου του WSWS)\nPosted by Κόκκινος Τύπος on June 22, 2013 in Βραζιλία, Διεθνή, Λ. Αμερική, κρατική καταστολή


Δαλματικές ακτές…ταξίδι εκεί που συνεχίζεται η γαλαζοπράσινη μεσογειακή ομορφιά\nΟι ηλιόλουστες Δαλματικές Ακτές, με τα απειράριθμα νησιά, τα κρυστάλλινα και διάφανα νερά τους, τους φιλικούς ανθρώπους, τις παραθαλάσσιες πόλεις με τη βαθειά ευρωπαϊκή κουλτούρα και τη μεσαιωνική αρχοντιά τους, αποτελούν έναν επίγειο παράδεισο που σας χαρίζει ένα ταξίδι που θα σας μείνει αξέχαστο.\nΈνα ακόμα όμορφο νησάκι το Hvar, κοντά στο Σπλιτ μπορείτε να το επισκεφθείτε κυρίως για την πιο όμορφη νυχτερινή ζωή. Το προτιμούν και πολλά ιστιοπλοϊκά ή yacht που αράζουν στις ακτές του και έχει ένα φυσικό κάλλος το οποίο δένει όμορφα με την αρχιτεκτονική του και θυμίζει κάτι από Βενετία.\nΤο πανέμορφο Τρόγκιρ, άλλο ένα νησί που βρίσκεται κοντά στο Σπλιτ, αποτελείται από δύο νησάκια που συνδέονται με την ηπειρωτική χώρα μέσω δύο γεφυρών του Τρογκίρ και του Τσιόβο. Οι Βενετοί το οχύρωσαν και έχτισαν τα όμορφα κτίσματα έτσι ώστε από το 1997 η UNESCO να το χαρακτηρίσει Μνημείο Παγκόσμιας Πολιτιστικής Κληρονομιάς. Η κεντρική είσοδος στη βενετσιάνικη πόλη πραγματοποιείται από την χερσαία πύλη με το λιοντάρι του Αγίου Μάρκου και από επάνω το άγαλμα του Οσίου Ιωάννη του Τρογκίρ. Στη κεντρική πλατεία θα βρείτε τον καθεδρικό του Αγίου Λαυρεντίου του 12ου αιώνα, τον πύργο του ρολογιού και το Δημαρχείο. Μία βόλτα στα στενά δρομάκια όπου μπορείτε να δείτε αναπαλαιωμένα σπίτια ή και άλλα που απλά αποτελούν απομεινάρια του αριστοκρατικού παρελθόντος.\nΑπό το Sibenik αν οδηγήσετε μέχρι το Skadin και έπειτα πάρετε το φέρι για μία διαδρομή μισής ώρας στον ποταμό Krka, αξίζει να δείτε το ομώνυμο Εθνικό Πάρκο με τους πανέμορφους επτά καταρράκτες.\nΣτη Βόρεια Δαλματία θα βρείτε το όμορφο Ζάνταρ. Πόλη στρατιωτική αφού μάλιστα υπήρξε και η κυριότερη βάση του βυζαντινού στόλου. Μπαίνοντας από την Πύλη της Θάλασσας, ο δρόμος οδηγεί στην καρδιά του ιστορικού κέντρου. Αφού συναντήσετε τις εκκλησίες από την μία της αναγεννησιακής Παναγίας και από την άλλη του Αγίου Δονάτου, βρίσκεται η μεγάλη πλατεία με τον περίπατο που καταλήγει στην προκυμαία στην άλλη άκρη της χερσονήσου. Στη μεγάλη πλατεία θα βρείτε μία μεγάλη αγορά με αναμνηστικά για τους τουρίστες. Τόσο στους κεντρικούς δρόμους, όσο και στα στενά καντούνια θα βρείτε αμέτρητα καφέ, πιτσαρίες και παγωτατζίδικα που λατρεύουν οι ντόπιοι. Επίσης αξίζει να επισκεφθείτε το Αρχαιολογικό Μουσείο στην κεντρική πλατεία με εκθέματα από τους προϊστορικούς χρόνους μέχρι σήμερα.\nΣήμερα αποτελεί το σήμα κατατεθέν της Rijeka και θα το εντοπίσετε στον κεντρικό πεζόδρομο Korzo που χτυπά η καρδιά της βορειότερης πόλης των Δαλματικών Ακτών.\nΈνα νησί κοντά στο Ζάνταρ είναι το Nin που ενώνεται με την ξηρά με γέφυρες έχει μία όμορφη παλιά πόλη αλλά κυρίως θα το επισκεφθείτε για τις αμμώδεις παραλίες του. Όπως και το πολυσύχναστο νησί Pag, που είναι διάσημο για τις παραλίες και για τη νυχτερινή ζωή του.\nΣτις πόλεις μετακινήστε άνετα με το τοπικό δίκτυο αστικών και υπεραστικών λεωφορείων, και επίσης μπορείτε να χρησιμοποιήσετε φέρι ή ακόμα και σε κάποιες περιοχές θαλάσσιο ταξί. Στις Δαλματικές Ακτές θα απολαύσετε αγαπημένη μεσογειακή κουζίνα, βασισμένη στο ελαιόλαδο, το ψάρι και τα οστρακοειδή.


Κίνα 4 δρόμων γερμανική υπερχείλιση υποδοχή κατασκευαστές και προμηθευτές - Factory Direct χονδρικής - HUNLEE\nΓερμανική πρίζα 4 δρόμων\nΠεριγραφή: GE04B0 Βαθμολογία: 10A / 250VAC Χωρίς διακόπτη Γερμανική πρίζα 4 δρόμων Συχνές ερωτήσεις: Q1. Ποια είναι η πολιτική εγγύησης; Α: Η εγγύησή μας είναι 24 μήνες για όλους τους φορτιστές. Μόλις υπάρξει οποιαδήποτε ελαττωματική με 24 μήνες, θα αλλάξουμε τη νέα σε πελάτες. Q2. Ποιος είναι ο χρόνος για τη μαζική παραγωγή ...\nQ1. Ποια είναι η πολιτική εγγύησης;\nΑ: Η εγγύησή μας είναι 24 μήνες για όλους τους φορτιστές. Μόλις υπάρξει οποιαδήποτε ελαττωματική με 24 μήνες, θα αλλάξουμε τη νέα σε πελάτες.\nQ2. Ποιος είναι ο χρόνος για τη μαζική παραγωγή;\nA: Συνήθως ο χρόνος μας για 5K είναι 5-7 εργάσιμες ημέρες.\nΕ3. Μπορώ να κάνω την ιδιωτική ετικέτα μου στο φορτιστή;\nQ4. Κάνω δουλειές στο Amazon; Μπορείτε να στείλετε τα προϊόντα μου στο Amazon FBA;\nβήματα για την αγορά των προϊόντων μας:\n1. Ελήφθη ερώτηση μέσω ηλεκτρονικού ταχυδρομείου, ηλεκτρονικής ομιλίας ή τηλεφωνικής κλήσης.\n2. Προσφορά εντός 24 ωρών Στείλτε σας τιμοκατάλογο με όλες τις λεπτομέρειες\n2. Διαπραγμάτευση Σχετικά με την ποιότητα, την τιμή, τον χρόνο παράδοσης, την πληρωμή, την αποστολή κλπ.\n3. Τοποθετήστε μια παραγγελία Σύμφωνα με την απαίτηση του πελάτη να κάνει μούχλα.\n4. Σχέδιο Ο πελάτης επιβεβαιώνει το τελικό σχέδιο.\n5. Δείγμα 1ης Δοκιμής Εάν το 1ο δείγμα δεν ικανοποιεί το αρχικό, τροποποιούμε το καλούπι μέχρι να ικανοποιήσουμε ικανοποιητικά τον πελάτη.\n6. Επιβεβαιώστε τον τελικό έλεγχο δείγματος και εγκρίνετε το δείγμα.\n7. Παράδοση δια θαλάσσης ή αεροπορικώς. Σύμφωνα με τα αιτήματα του πελάτη.\nHot Tags: 4 τρόπος έξοδος έξοδος γερμανική, Κίνα, κατασκευαστές, προμηθευτές, εργοστάσιο, χονδρική


«Ρέει αίμα» στο Χρηματιστήριο – Δραματικές απώλειες! - NiceMagazine.Gr\nΑρχική ΕΠΙΚΑΙΡΟΤΗΤΑ «Ρέει αίμα» στο Χρηματιστήριο – Δραματικές απώλειες!\n«Ρέει αίμα» στο Χρηματιστήριο – Δραματικές απώλειες!\nΕτεροχρονισμένα, με καθυστέρηση μίας ημέρας σε σχέση με τις διεθνείς αγορές, το ελληνικό χρηματιστήριο, το οποίο ήταν κλειστό χθες λόγω αργίας, βρίσκεται εγκλωβισμένο σε καθοδικό σπιράλ και καταγράφει μεγάλες απώλειες κατά το άνοιγμά του. Στην «πρέσα» βρίσκονται και σήμερα τα ελληνικά ομόλογα, ενώ οι ευρωπαϊκές αγορές ανακάμπτουν μετά το χθεσινό sell off.\nΧθες ευρωαγορές και Wall Street, μετοχές αλλά και ομόλογα βυθίστηκαν σε δίνη τεραστίων πιέσεων, εξαιτίας των έντονων ανησυχιών που ευλόγως έχουν προκύψει για πιθανή ύφεση, τη στιγμή που ο πληθωρισμός και οι αναμενόμενες αυξήσεις επιτοκίων, θέτουν φραγμό στην παγκόσμια ανάπτυξη. Το ελληνικό Χρηματιστήριο, που χθες παρέμεινε κλειστό, δεν θα μπορούσε να μείνει ανεπηρέαστο από το κλίμα έντονης ανησυχίας, αβεβαιότητας που τείνει να γίνει κανόνας στις διεθνείς αγορές.\nΣήμερα δέχεται ανελέητο σφυροκόπημα, με τις τραπεζικές μετοχές να οδηγούνται προς νέο χαμηλό έτους και τη συντριπτική πλειοψηφία των μετοχών να έχουν πάρει την κατιούσα. Ο Γενικός δείκτης «βουλιάζει» κάτω από τις 840 μονάδες (839,17), καταγράφοντας απώλειες -2,71, με την αξία των συναλλαγών θα διαμορφώνεται στα 17, 69 εκατ.ευρώ.\nΒαθύ «κόκκινο» για τις τράπεζες, με τον σχετικό δείκτη να υποχωρεί κατά – 4,58%. Μεγάλες απώλειες καταγράφουν όλες οι συστημικές τράπεζες, με την Alpha Bank να υποχωρεί κατά -4,74%, η Eurobank να ολισθαίνει κατά – 4,61%, η Εθνική Τράπεζα καταγράφει απώλειες – 4,50% και ηΤράπεζα Πειραιώς βρίσκεται στο -4,38%.\nΑπώλειες 3,06% σημειώνει ο δείκτης υψηλής κεφαλαιοποίησης, ενώ στο -2,71% κινείται ο δείκτης μέσης κεφαλαιοποίησης. Κατακρημνίζονται και τα blue chip, με την Coca-Cola HBC να υποχωρεί 2,40%, ενώ η μετοχή του ΟΤΕ χάνει -1,68%. Μεγάλη πτώση -3,55% καταγράφει η μετοχή της ΔΕΗ, ενώ η Mytilineos υποχωρεί πάνω από 3%.\nΥπό ασφυκτική πίεση βρίσκονται και σήμερα τα ελληνικά ομολόγα, επιβεβαιώνοντας με τρόπο… δραματικό, ότι ο νέος δανεισμός του ελληνικού Δημοσίου από τις αγορές, έχει καταστεί εξαιρετικά δύσκολη υπόθεση. Η απόδοση του 10ετούς εκτοξεύεται περίπου 11 μονάδες βάσης πάνω από το κλείσιμο της Παρασκευής και διαμορφώνεται αυτή την ώρα σε 5,53% στις πλατφόρμες διεθνών συναλλαγών. Νωρίτερα είχε προσεγγίσει το 4,56%.\nΠροηγούμενο άρθροBet Tips: Παιχνίδι για Over στη Βαρσοβία\nΕπόμενο άρθροMislead: Νέο βίντεο κλιπ από την επερχόμενη κυκλοφορία (video)